title: Maahockey

text: Rangaistuksia tuomitaan vain, jos pelaaja tai joukkue on rikkonut sääntöjä. Rangaistus voidaan toteuttaa vapaalyönnillä, lyhyellä kulmalla tai rangaistuslaukauksena. Muita varoituksen muotoja ovat huomautus (suullinen varoitus), varoitus (vihreä kortti), hetkellinen sulkeminen ottelusta (vähintään viiden minuutin rangaistus, keltainen kortti) ja ulosajo (punainen kortti).


title: Maahockey

text: Ennen ottelua suoritetaan kolikonheitto. Voittaja saa päättää hyökkäyssuunnan tai aloittaa pelin "keskussyötöllä". Hyökkäyssuuntaa vaihdetaan puoliajalla. Keskussyöttöä käytetään aloittamaan puoliaika sekä maalin jälkeen. Maalin jälkeisen keskussyötön antaa sen joukkueen pelaaja, jota vastaan maali tehtiin. Keskussyötön saa antaa mihin suuntaa tahansa ja pelaajien pitää olla omalla kenttäpuoliskollaan


title: Maahockey

text: Palloa ei saa yleensä kohottaa lyönnissä, paitsi vippauksissa ja lakaisuissa. Palloa ei saa pelata hartialinjan yläpuolelta. Erilaisia maahockeylyöntejä ovat lyönti, lakaisu, vippaus ja kuljetus.


title: Maahockey

text: Maahockey on erilaisten hockey-pelien kuten jääpallon ja jääkiekon kantalaji, ja sillä on myös useita sisarlajeja. Kepeillä ja palloilla on pelattu jo yli kolmen tuhannen vuoden ajan eri puolilla maailmaa. "Hockey"-nimitystä on käytetty ainakin vuodesta 1363. On mahdollista, että nykyaikainen maahockey on monen eri variaation yhdistelmä.


title: Maahockey

text: Nykyaikainen maahockey syntyi 1800-luvun alkupuoliskolla. Ensimmäiset säännöt kirjoitettiin Lontoon Harrow'n koulussa 1852, mutta säännöissä oli senkin jälkeen vaihtelua. Ensimmäinen lajiyhdistys perustettiin 1870-luvulla, ja samalla sääntöjä yritettiin harmonisoida ja pelin luonne erottaa jalkapallosta ja rugbysta. Hockey Association perustettiin 1886, ja siitä tuli Englannin johtava lajiyhdistys. Ensimmäinen virallinen maaottelu pelattiin Walesin ja Irlannin välillä tammikuussa 1895. Brittiläinen International Hockey Board perustettiin 1900, ja siitä tuli lajin sääntökomitea.


title: Maahockey

text: Maahockeysta tuli 1900-luvun taitteeseen mennessä suosittua myös Manner-Euroopassa, ja se oli Lontoon olympiakisojen 1908 ohjelmassa. Intiasta tuli maahockeyn suurmaa 1880-luvulta lähtien, ja maa vei kaikki olympiakullat vuosina 1928–1956, kunnes Pakistan voitti kultaa vuoden 1960 kisoissa.


title: Maahockey

text: Kansainvälinen maahockeyliitto perustettiin 1924. Pelin sääntöihin on tehty 1900-luvulla joitain muutoksia: esimerkiksi paitsiosäännöstä luovuttiin 1996, ja 2000-luvulla palloa on alkanut saada pelata myös mailan reunalla ja mailaa on saanut puolustustilanteessa nostaa aiempaa korkeammalle. Mailat valmistetaan nykyisin lasikuidusta, kevlarista tai hiilikuidusta aiemman puun sijaan.


title: Maahockey

text: Euroopan-mestaruuskilpailut aloitettiin 1970, ja maailmanmestaruuskilpailut 1971. Kisoja hallitsivat Intia ja Pakistan 1980-luvun alkuun asti, mutta sen jälkeen Hollanti, Saksa, Uusi-Seelanti, Australia ja Espanja ovat nousseet lajin huipulle.


title: Maahockey

text: Naisten kansainvälinen maahockeyliitto perustettiin 1927. Naisten maahockey tuli olympialaisten ohjelmaan 1980.


title: Maahockey

text: Suomeen maahockey tuli ensimmäisen kerran 1915 Saksassa opiskelleen Erik von Frenckellin mukana. Suomessa lajin kilpailutoiminta käynnistyi vuonna 1951, jolloin Suomen mestaruudesta pelattiin ensimmäistä kertaa. Maajoukkue pelasi seuraavan vuoden olympiakisoissa yhden ottelun, jossa se hävisi Belgialle 0–6 ja putosi jatkosta. Maahockeytä hallinnoi Suomen Hockeyliitto.


title: Maahockey

text: Maahockeysta kehitettyjä pelejä ovat sisähockey ja hockey 5. Sisähockey kehitettiin toimimaan maahockeyn harjoittelumuotona maissa, joissa sydäntalvella ei voida pelata ulkona. Sitä pelataan normaalein maahockeyvälinein ja -varustein sisätiloissa. Lajin suurin ero maahockeyhyn verrattuna on se, ettei palloa saa nostaa lattian pinnasta muutoin kuin maalilaukauksissa. Nykyisin sisähockeyta pelataan kilpalajina varsinkin Keski-Euroopassa, mutta myös Suomessa. Hockey 5 kehitettiin nuorten olympialaisiin Nanjingiin 2014. Se eroaa maahockeystä muun muassa pelaajamääränsä (1+4) ja eräiden sääntöjen osalta.


title: Edvin Laine

text: Edvin Armas Laine (vuoteen 1906 Bovellán; 13. heinäkuuta 1905 Iisalmi – 18. marraskuuta 1989 Helsinki) oli Suomen tunnetuimpia teatteri- ja elokuvaohjaajia.


title: Edvin Laine

text: Laineen ohjaama elokuva "Tuntematon sotilas" (1955) on ylivoimaisesti kaikkien aikojen katsotuin elokuva Suomessa. Sen ja muiden suomalaisten kirjallisuusklassikoiden, kuten "Täällä Pohjantähden alla" ja "Niskavuori-sarja", ohjaaminen teki Laineesta – Peter von Baghin sanoin – Suomen kansallisohjaajan.


title: Edvin Laine

text: Edvin Laineen teatteriura alkoi Turun teatterista näyttelijänä. Vuonna 1935 hän siirtyi Tampereelle ja eteni Tampereen Työväen Teatterin johtajaksi. Vuodet 1943–1953 Laine oli Helsingin Kansanteatterin ohjaaja-näyttelijä ja 1953–1973 Suomen Kansallisteatterin ohjaaja. Näiden töiden ohella hän vieraili muualla ja ohjasi Tuntemattoman sotilaan yhdeksänä kesänä Pyynikin kesäteatterissa, ja lisäksi useita oopperoita.


title: Edvin Laine

text: Nelikymmenvuotisesta teatteriurasta huolimatta Laine tuli tunnetuksi ennen kaikkea elokuvaohjaajana. Hän ohjasi 43 vuoden aikana 39 elokuvaa. Tunnetuimpia ovat Väinö Linnan ja Hella Wuolijoen teksteihin perustuvat ohjaustyöt.


title: Edvin Laine

text: Laine oli yksi maalarimestarin kahdeksasta lapsesta. Perheellä ei ollut varaa laittaa häntä oppikouluun, mutta Edvin Laine opiskeli vuoden 1927–1928 Suomen Näyttämöopistossa.


title: Edvin Laine

text: Laine oli naimisissa näyttelijä-käsikirjoittaja Mirjam Noveron kanssa, joka näytteli muun muassa Anna Kivivuorta elokuvassa "Täällä Pohjantähden alla". Heidät on haudattu Helsingin Hietaniemeen. Haudan koodi on U9-6-16.


title: Edvin Laine

text: Laineen ensimmäinen vaimo oli Martta Parkkonen, joka kuoli vuonna 1938.


title: Edvin Laine

text: Hänen nuorempi veljensä Aarne Laine oli näyttelijä ja toimi myös usein Laineen elokuvien apulaisohjaajana. Näyttelijä Tuija Halonen oli Edvin Laineen serkku.


title: Katana

text: Katana (, oikeammin , ”japanilainen miekka”) on japanilainen kahden käden lyömämiekka tai pitkämiekka, "daitō" (), jota ryhdyttiin käyttämään "tachin" tilalla 1400-luvun jälkeen..


title: Katana

text: Katana on lievästi kaareva yksiteräinen miekka, jota kannetaan perinteisesti vyöhön pistettynä teränsuu ylöspäin, toisin kuin tachia kiinnikkeistä riiputtaen teränsuu alaspäin. Samurait käyttivät katanan rinnalla tyypillisesti myös lyhyempää miekkaa, "wakizashia", tai tästä vielä lyhyempää versiota, "tantōta". Näiden kahden aseen yhdistelmän "daishōn" (iso ja pieni) kantaminen oli samuraiden yksinoikeus. Siksi katanaa on myös usein kutsuttu nimellä ”samuraimiekka”.


title: Katana

text: Sanaa käytetään monesti myös virheellisesti kuvaamaan kaikkia japanilaisia miekkoja. Lisäksi eri miekkatyyppien nimitykset ovat vaihdelleet eri aikakausina.


title: Katana

text: Miekkojen taonta omaksuttiin Japaniin kiinalaisilta sepiltä 500-luvulta eaa. Ensimmäiset japanilaiset miekat (ken) olivatkin kiinalaisten miekkojen tapaan suoria ja yksi- tai kaksiteräisiä. Legendan mukaan japanilaisen miekan kehitti seppä nimeltään Amakuni 700 jaa. Samalla hänen kerrotaan myös keksineen taitettavan raudan takomisen, josta japanilaiset sepät ovat kuuluisia.


title: Katana

text: Katanan rakenne on muokkautunut vuosien varrella, ja sen myöhemmät versiot eroavat huomattavasti ensimmäisistä malleista. Katana-tyypit nimetään niiden valmistusajan mukaan seuraavasti.


title: Katana

text: Heian-kauden puolivälistä lähtien aina 1600-luvun vaihteeseen asti (vuoteen 1596) valmistettuja aseita kutsutaan nimellä "kotō", ”vanhat miekat”.


title: Katana

text: Heian-kaudella (794–1185) katanan edeltäjä, tachi, kehittyi ottaen vaikutuksia Pohjois-Japanin ainujen käyttämistä warabite-tō () -miekoista ja Aasian mantereelta saapuneista taontatekniikoista. Tachi muuttui yksiteräiseksi ja rakenteeltaan paremmin viiltämiseen sopivaksi.


title: Katana

text: Vuonna 1467 puhjennut sisällissota Ōninin sota Muromachi-kaudella (1336–1573) mullisti japanilaisen haarniskan, yoroin. Haarniskan tuoman suojan kasvaessa myös tachista kehittyi katana vastaamaan uusia vaatimuksia pintojen läpäisykyvyssä. Samurait taistelivat nyt entistä enemmän myös jalan hevosen sijaan, ja miekkaa alettiin kantaa vyöllä siten, että teränsuu oli ylöspäin. Tosin haarniskan kanssa kannettuna vallitsi myös tapa kantaa miekkaa ns. vanhalla tavalla, koska se oli paremmin soveltuva katchu-bujutsuun.


title: Katana

text: Momoyama-kauden ja Edo-kauden vaihteen jälkeen valmistettuja katanoita kutsutaan nimellä "shintō", ”uudet miekat”. Edo-kaudelle (1603–1867) asti katana oli viimeinen ase, jonka samurai otti käyttöön. Se vedettiin esiin vasta vihollisen päästyä etäisyydelle, jolla ensisijaiset aseet "yumi" eli japanilainen jousi, ja "yari", keihäs, olivat tilanpuutteen tai aseen kunnon vuoksi hyödyttömiä. Edo-kaudella tilanne kuitenkin muuttui Sekigaharan taistelun (~1600) jälkeen, jolloin katsotaan alkaneeksi ns. ”rauhallinen” Tokugawa-aikakausi ja suurten sotien olleen ohi. Tällöin taistelut siirtyivät enemmän siviilipainotteisiksi, eikä suojia luonnollisestikaan taistelutilanteessa tullut vastaan. Näin ollen tuli katanasta samurain pääasiallinen ase.


title: Katana

text: Seuraavien rauhallisten kahden vuosisadan aikana katanan asema japanilaisessa yhteiskunnassa muuttui. Varhaiset shintō-miekat, joita kutsuttiin myös nimellä "keichō shintō", olivat hallitseva tyyli Momoyama-kaudelta 1600-luvun puoliväliin asti. Keicho shintō muistutti edelleen tachia, mutta oli sitä kuitenkin selvästi lyhyempi ja suorempi.


title: Katana

text: Myöhempien shintōiden ("kanbun shintō") terä oli kevyempi ja ohuempi kuin kotō-terien. Myös katanan koristelu kasvatti suosiotaan.


title: Katana

text: 1700–luvun lopusta Meiji-restauraatioon 1868 hallinnut katanan tyyppi shinshintō, ”uusi uusi miekka”, muistutti aikaisempia kotō-miekkoja. Niiden rakenne oli kotōjen tapaan suurempi ja voimakkaampi kuin shintō-miekoilla. Shinshintōja pidetään pääsääntöisesti parempilaatuisina kuin shintō-aikakauden miekkoja, tosin ei yhtä laadukkaina kuin kotō-aikakauden valmisteet.


title: Katana

text: Miekkojen kantaminen ilman erityislupaa kiellettiin Japanissa Meiji-restauraation aikana, kun feodaalinen yhteiskuntajärjestelmä purettiin. Miekkojen takominen on kuitenkin säilynyt taiteenlajina.


title: Katana

text: Vuoden 1877 jälkeen valmistettuja katanoita kutsutaan nimellä "gendaitō" (現代刀, ”nykyaikainen miekka”). Erityisesti vuosina 1877–1945 Japanin armeijan, varsinkin laivaston, upseerit velvoitettiin kantamaan miekkaa palveluksen aikana, mistä nimi "guntō" (軍刀, ”armeijamiekka”). Miekkojen suuren kysynnän takia perustettiin suuri takomo Sekiin. Suurin osa armeijalle valmistetuista miekoista on koneellisesti taottuja teriä, eikä niille sen vuoksi nykyään NTHK (Nihon Tōken hozonkai) tai NBTHK (Nihon Bizen tōken hozonkai) myönnä papereita, jotka todistavat ne aidoiksi. Näitä miekkoja kutsutaan nimellä guntō, Murata-tō, Shōwa-tō, yms. On myös paljon tapauksia, joissa guntō-tyylisistä sovitteista (koshirae) löytyy sisältä vanha kotō-aikakauden perhekalleus. Tämä juontaa siihen että pidettiin suurena kunniana kantaa omaa perhekalleutta mukana sodassa. Tämän vuoksi monta kallisarvoista vanhaa miekkaa on lyhennetty, jotta ne olisivat helpommin kannettavia, ja niihin olisi mahdollista valmistaa "guntō"-tyyliset sovitteet.


title: Katana

text: Vuoden 1945 jälkeen käsityönä Japanissa taottua miekkaa kutsutaan nimellä "shinsakutō" (新作刀, kirj. ”uusi miekka”). Jotta miekkaa voisi kutsua shinsakutoksi, sen tulee olla valmistettu Tatara-nimisestä malmista, josta jatkojalostetaan "tamahagane"-niminen metalli, ja perinteisellä metodilla Japanissa taottu. Japanissa on tällä hetkellä 250 seppää (tōshō), joilla on oikeus tehdä shinsakutō-miekkoja (maksimissaan 24 kpl/vuosi). Shinsakutōt ovat hyvin kalliita, ja iaidō-harrastajien keskuudessa ne ovat eräänlaisen statussymbolin asemassa.


title: Katana

text: Joidenkin lähteiden mukaan voidaan kaikkia jälkeen 1877 valmistettuja japanilaisia miekkoja kutsua gendai-ajan miekoiksi.


title: Katana

text: Shinken


title: Katana

text: Japanin ulkopuolella valmistettuja kopioita katanasta kutsutaan "shinkeniksi" riippumasta valmistettavasta materiaalista, kunhan terä on terävä.


title: Katana

text: Kaukoidässä (suurimpana Kiina), paikallisten seppien japanilaisten perinteisillä metodeilla valmistamat miekat ovat kasvattamassa suosiotaan budō- ja iaidoharrastajien sekä miekalla leikkaus- eli "tameshigiri"-harjoittelijoiden keskuudessa hyvän hinta–laatu-suhteensa takia. Japanin ulkopuolella valmistetut terät ovat poikkeuksetta huonompaa laatua kuin japanilaisten valmistamat versiot. Tämän aiheuttaa se, että esim. Kiinassa toimivat työpajat työllistävät ihmisiä, joilla ei ole minkäänlaista kokemusta miekkojen valmistamisesta tai yleensäkään metallitöistä. Yleensä miekat myydään jonkun mestarisepän nimellä, vaikka miekan olisi valmistanut tavallinen pajatyöläinen, mutta Kiinassa valmistetaan myös erittäin laadukkaita miekkoja aivan oikeiden mestariseppien toimesta, mm Long Quanin kaupungissa on valmistettu jo ainakin vuodesta 544 eaa. erittäin laadukkaita miekkoja. Kyseisellä kaupungilla on ollut jo noin 2500 vuotta Kiinassa ellei koko Aasiassa maine yhtenä paikoista joista tulevat legendaarisimmat miekat, mm suurin osa kiinalaisista perinteisten kung fu -tarinoiden mestareista omaa Long Quon miekan ja kaupungilla on pitkään ollut lempinimi miekkojen ja posliinin kaupunkina (city of the emerald swords and poslin) ja nykypäivänäkin kaupungissa valmistetaan laadultaan erinomaisia katanoita, wakizasheja, tantoja sekä alkuperäisiä kiinalaisia miekkamalleja kuten Jianeita, Daoja Dadaoiota jne. Todennäköisesti suurimmilla miekkoja valmistavilla yhtiöillä on palveluksessa näitä mestariseppiä. Seppien sertifiointi on Kiinassa ainakin Ming-dynastiasta nykypäivään saakka ollut kolmitasoinen: ensimmäinen mestarisepän arvo ns kaupunkimestari ja jo tämän tason suorittaminen edellyttää monen vuoden oppipoikana olemista (suurimmalla osalla miekkojen isoimmista valmistajista on ainakin yksi tämän tason seppä laadunvalvojana, vaikkakin oppipojat valmistavat suuren osan myytävistä tuotteista). Toinen taso on ns maakuntamestari (nämä valmistavat ison osan mm. kiinalaisessa elokuvateollisuudessa käytetyistä miekoista). Kolmas taso on koko maan mestari -sertifikaatti, (valmistavat henkilökohtaisesti parhaimmat kiinalaiset kopiot japanilaisista miekoista sekä myös perinteisistä oman maansa malleista), (Varmaa on että ainakin kahdella isolla miekkavalmistajalla on tällainen kolmannen tason mestariseppä palveluksessaan, toinen näistä on ehkä alan suurin ja laadultaan ainakin kalleimmilla malleillaan paras Hanwei, jonka perusti Chao-Po Chen (Paul Chen) vuonna 1991. Alun perin hänen pajansa toimi Taiwanissa, mutta on sittemmin siirtynyt Dalianin kaupunkiin pohjois-Kiinaan. Paul sai idean Hanwein perustamiseen kyllästyttyään tuotantomiekkojen heikkoon laatuun ja kalliiseen hintaan. Hanwei valmistaa miekkoja joka aikakaudelta ja malleja on ympäri maailman kattaen antiikin Roomasta aina Euroopan keskiaikaan ja 1900-luvulla vielä kummassakin maailmansodassa käytettyihin ratsuväen sapeleihin saakka. Pääosin Hanwein miekkoihin ovat tyytyväisiä useat kymmenettuhannet keräilijät ja kamppailulajien harrastajat ja miekkoja mm käytetään monella "dojolla" (Iaitoja) TAmeshigiri näytöksissä myös Shinkeneitä, Hanwein miekat ovat monelle alan harrastajalle autenttisin vaihtoehto aidon japanilaisen Shinsakuton korvaamiseksi joista kalleimmatkin maksavat vain noin kolmasosan aidon japanilaisen miekan hinnasta. Paul Chenin poika Ron Chen on myös saanut oikean ABS-lisenssin (American Blade Smirh society-sepän sertifikaatin oltuaan vuoden ehkä aikamme legendaarisimman Nihon-to-sepän Yoshindo Yoshiharan opissa. Toinen valmistaja jonka perustaja itse on kolmannen tason mestariseppä on JS Sword and Zhengs, joka myös työskentelee itse päivittäin pajallaan Nämäkin ovat erittäin korkeatasoisia miekkoja, tosin eivät ehkä niin tunnettuja kuin em valmistaja. Hyvin harvat Japanin ulkopuoliset sepät ovat perehtyneet Japanissa henkilökohtaisesti miekkavalmistuksen perinteisiin, tekniikoihin, ja harjoitelleet miekanvalmistuksen perinteisiä metodeja. Japanin ulkopuolella valmistetut terät on melkein poikkeuksetta valmistettu ja kiillotettu koneellisesti. Myös miekkojen sovitteiden laatu on yleensä ns. yhden koon tyyppi, eli valmistettuun terään laitetaan yleismallisesti valmistettu kahva, joka sattuu sopimaan kyseiseen terään parhaiten. Aitoihin nihontō-miekkoihin valmistetaan aina varta vasten siihen terään tehty kahva, tuppi, tms. Tosin poikkeuksiakin löytyy, ja muun muassa Kiinassa, Etelä-Koreassa ja Thaimaassa tehdään myös varsin laadukkaita shinkeneitä, joissa ei ole aitoon nihontoon muuta eroa kuin valmistusmaa ja hinta. Nyrkkisääntönä voitaneen pitää, että hyvin tehdyn shinkenin hinta saattaa olla 800 eurosta aina 2 500 euroon asti, kun taas aidon shinsakuton hinnat ovat 5 000 eurosta ylöspäin.


title: Katana

text: Miekka voidaan valmistaa myös nykyaikaisen metallurgian keinoin valmistetusta teräksestä, mutta sitä ei silloin ole lupa kutsua shinsakutoksi. Monet nykyaikaiset teräkset ovat kuitenkin ominaisuuksiltaan jopa parempia kuin legendaarinen Tamahagane, josta aidot nihontot valmistetaan, ja esim: T-10 highspeed tungsten tool steel ja ASSAB KC-120 powder steel ovat ominaisuuksiltaan lähes täydellisiä käytettäviksi juuri nimenomaan differentiaalisesti karkaistavissa miekoissa.


title: Katana

text: Japanin armeijan sotilaat kantoivat katanaa vyöllä. Miekan tyyppi riippui aselajista sekä sotilasarvosta. Sotilasmiekat olivat pääsääntöisesti koneellisesti valmistettuja teriä. Upseerien miekoista osa oli myös käsin tehty, mutta niiden laatu oli huono. Joskus upseerit lyhensivät vanhan "hyvän" terän ja istuttivat sen sotilassovitteisiin.


title: Katana

text:
Sotilasmiekkoja oli käytössä erilaisia malleja muun muassa ruostumattomasta teräksestä merivoimille tehty Kai-guntō ja länsimaisen sapelin mallinen kyū-guntō. Yleisin malli oli Shin-guntō, eli ”uusi sotilasmiekka”, jonka tunnistaa messinkisistä sovitteistaan ja yleensä alumiinisesta huotrasta. Näissä miekoissa oli todella paljon imitaatiokahvoja, jotka oli valmistettu metallista tai puusta ja maalattu muistuttamaan perinteistä katanan kahvaa (muun muassa type 95). Mallit 94 ja 98 oli varustettu perinteisellä kahvalla (tsuka).
Guntō-luokan miekoille ei myönnetä edes Hozon-papereita, eli niitä ei myönnetä edes säilyttämisen arvoisiksi. Guntōt ovat pääsääntöisesti huonoimman laatuisia katanoita, mitä on valmistettu japanissa.


title: Katana

text: Sotilasmiekkojen sovitteista pystyy kertomaan miekan tyylin: Laivaston kai-guntōissa on pääsääntöisesti pyöreä musta tsuba ja messingin väriset sovitteet (fuchi-kashira, yms.). Jalkaväelle tehdyissä miekoissa on pääsääntöisesti messingin värinen kukka-tyylinen tsuba ja punaruskeat sovitteet. Kyū-guntōn tunnistaa sen sapelimaisesta ulkomuodosta.


title: Katana

text: Sotilasmiekkojen huotrat olivat pääsääntöisesti terästä. Joissain malleissa oli alumiininen huotra. Upseerien miekoissa oli joskus puinen huotra. 98-tyyppisten miekkojen huotrissa on yleisesti myös ruskea nahkainen päällyste.


title: Katana

text: Sotilasmiekkojen kahvojen päissä näkyy ajoittain nauhakoristeita. Näiden koristeiden väristä voi päätellä miekkaa kantaneen upseerin arvon. Jalkaväen miekkojen nauhojen perusväri oli ruskea, jonka toinen puoli kertoi arvon: Sininen merkitsi komppanian johtajaa (luutnantti–kapteeni), punainen merkitsi kenttäjohtoa (majuri–eversti) ja punainen kultaisilla brodeerauksilla merkitsi kenraalin miekkaa. Merivoimilla oli käytössä vain hailakan ruskea nauha. Nauhakoristeet oli helppo vaihtaa miekasta toiseen ylennyksen kohdatessa.


title: Katana

text: Sotilasmiekkoja valmistettiin hyviäkin yksilöitä, mutta suurin osa niistä on kehnoa laatua. Hyvät yksilöt ovat kaikki upseerimiekkoja. Nykyään guntō-miekkoja sovitetaan uusiin sovitteisiin, ja ne ovat halvan hintansa puolesta todella haluttuja iaidō-harjoittelijoiden keskuudessa ja leikkuumiekkoina. NTHK ja NBHTK ovat ilmaisseet, että jos haluaa harjoitella leikkaamista japanilaisella miekalla, se pitäisi tehdä guntōlla, jottei pilaisi oikeita vanhoja teriä.


title: Katana

text: NTHK ja NBTHK myöntävät eriasteisia todistuksia japanilaisten miekkojen alkuperäisyydestä. NTHK-shinsakai (tuomaristo) kokoontuu Japanissa sekä ajoittain Yhdysvalloissa. NBTHK-shinsakai kokoontuu ainoastaan Japanissa. Näiden lisäksi on muutamia yksityisiä henkilöitä, jotka myöntävät todistuksia, mutta näiden painoarvo on markkinoilla huomattavasti pienempi kuin isompien organisaatioiden. NBTHK:n ja NTHK:n todistusten vertailu ei ole suoranaisesti mahdollista, koska organisaatiot korostavat eri kriteereitä. NBTHK korostaa miekan historiallista arvoa ja harvinaisuutta, kun taas NTHK arvostaa pääsääntöisesti miekan kuntoa.


title: Katana

text: Usein luullaan, ettei vanhoja japanilaisia miekkoja saa ostaa tai tuoda Japanin ulkopuolelle, mutta tämä ei ole totta. Vanhoja Nihon-tō-miekkoja keräillään ympäri maailmaa ja niiden liikkuvuus on hyvin suuri. Jopa 1300-luvun tachi-miekkoja myydään ja keräillään. Ainoastaan jūyōbijutsuhin-, jūyōbunkazai- tai kokuhō-luokiteltujen miekkojen (kts. kohta ”Japanin opetusministeriö”) vienti Japanin ulkopuolelle on kielletty. Nämä miekat ovat kansallisaarteita. Näitä miekkoja ei voi yksityinen henkilö omistaa, vaan viranomaiset lunastavat miekat säilytykseen. Näistä miekoista maksetaan yleensä ylihinta korvaamaan ”menetystä”.


title: Katana

text: NTHK ja NTBHK myöntävät myös samalla kaavalla todistuksia miekan erilaisille sovitteille (koshirae).


title: Katana

text: Nihon tōken hozonkai (NTHK), ”Japanilaisten miekkojen suojeluyhdistys”, vaalii ja ylläpitää japanilaisen miekan kulttuuria. Se järjestää vuosittain tapahtumia lähinnä Japanissa ja Yhdysvalloissa. Näissä tapahtumissa yleensä kokoontuu NTHK-shinsakai, joka tutkii miekkoja ja myöntää todistuksen katsoessaan miekan olevan sen arvoinen.


title: Katana

text: Nippon bijutsutōken hozonkyōkai (NBTHK), ”Japanin taidemiekkojen suojeluyhdistys” säilyttää historiallisesti merkittävimpiä töitä. Järjestö myöntää todistuksia, joita pääsääntöisesti pidetään korkeammassa arvossa kuin NTHK:n vastaavia, koska NBTHK:n todistus todistaa miekalla olevan tietty historiallinen status. Tämä ei kuitenkaan tarkoita, että miekka on esim. kuulunut kuuluisille henkilöille, vaan että se edustaa hyvin esim. Yamato-tyylistä miekanvalmistusta. NBTHK ylläpitää myös miekkamuseota, jossa säilytetään merkittäviä historiallisia miekkoja.


title: Katana

text:
NBTHK:lla on kaksi eri asteikkoa miekkojen arvosteluun, vanha ja uusi. Vanhat todistukset ovat ennen vuotta 1980 myönnettyjä. Nämä todistukset olivat paljon vaikeampia saada kuin nykypäivänä.
Pelkästään vihreän todistuksen saaminen on todella harvinaista, ja tällaisten miekkojen hinnat ovat huomattavan korkeita riippuen valmistusajasta ja sepästä. Miekkojen sovitteet eivät yleensä vaikuta hintaan kovinkaan paljoa, elleivät sovitteet itse ole todella poikkeukselliset tai nimekkäät. Vanhat miekat myydään yleensä hyvin kiillotettuina puutupen ja -kahvan kanssa (shirasaya).
Kaikkien todistusten, niin vanhojen kuin uusienkin, saaminen vaatii, että terä on todella hyvässä kunnossa ja asianmukaisesti kiillotettu. Ulkopuolisesti naarmuttomalta ja virheettömältä näyttävä terä saatetaan hylätä huonokuntoisena. Pelkästään jūyōtōken-todistuksen saaminen vaatii miekan virheetöntä työtä ja kuntoa, ja näitä näkee todella harvoin myynnissä. Tokubetsujūyō-miekkoja myydään vieläkin harvemmin.


title: Katana

text: Japanin opetusministeriö myöntää papereita ainoastaan kulttuurillisesti todella merkittäville miekoille. Näitä miekkoja on Japanin ulkopuolella todella vähän, vain muutama kappale. Nämäkin terät ovat yleensä lahjoituksia organisaatioille tai henkilöille. Näiden miekkojen myynti on käytännössä mahdotonta.


title: Katana

text: todistukset:Markkinoilla miekat, joilla on jonkinlainen todistus, ovat paljon arvostetumpia kuin miekat, joilla mitään todistusta ei ole. Todellista päänvaivaa aiheuttaa miekkojen signeeraus (mei), koska jostain syystä varsinkin vanhempia miekkoja on nimetty toisten seppien nimillä (gimei), varsinkin tunnettujen. Vähemmän tunnettujen seppien miekoissa ei tätä ongelmaa yleensä ole. Jotkin oppilaat saattoivat signeerata miekan kunnioituksesta omaa opettajaa kohtaan tämän nimellä.


title: Katana

text: Nihon tōsōgubijutsukan, Japanin sovitemuseo, on nykyisin jo toimintansa lopettanut organisaatio, joka arvosteli miekkojen sovitteita (tōsōgu, kodōgu tai kokonainen koshirae). Se myönsi todistuksia myös miekoille. Vaikka järjestö ei enää ole toiminnassa, pidetään sen antamia todistuksia korkeassa arvossa keräilijöiden keskuudessa.


title: Katana

text: Todistukset:Myös japanilaisille sepille on tehty oma ”arvosteluasteikkonsa”. Vaikka nämä eivät olekaan samanlaisia todistuksia kuin miekoilla, niitä käytetään paljon japanilaisten miekkojen keräilijöiden keskuudessa. Nämä asteet perustuvat Matsuo Fujishiron kaksiosaiseen teokseen Nihon-tōkō jiten. Fujishiro luokitteli Kotō-, shintō- ja shinshintō-aikakausien sepät. Tämä luokittelu on seppäkohtainen, miekkojen kohdalla miekkakohtainen. Fujishiro arvosteli ainoastaan parhaimmat sepät, joten pelkästään pääsy listalle merkitsi todellista taitoa. Fujishiro antoi myös yksityisiä papereita miekoille.


title: Katana

text: Asteet:Useat katanaan liittyvät rituaalit ja uskomukset kuvaavat sen pyhää asemaa omistajalleen. Katanaa esimerkiksi säilytettiin telineessään aina leikkaava pinta ylöspäin, jotta henget pääsisivät laskeutumaan terään lepäämään. Sellaiset asiat kuin katanan huotran, "saya", koskettaminen tai aseen yli astuminen koettiin tilanteesta riippuen joko vakavana loukkauksena aseen kantajan kunniaa kohtaan tai suoranaisena uhkauksena.


title: Katana

text: Saya eli katanan huotra on perinteisesti valmistettu magnoliasta (magnolia pomus) ja miekan kourain, "tsuka", on päällystetty rauskunnahalla ("same") ja silkki-, puuvilla- tai nahkapunoksella ("itō"). Punontaa kutsutaan nimellä tsukamaki. Kouraimen ja terän välissä oli väistin eli "tsuba", jonka koristeluun käytettiin paljon aikaa 1700-luvun loppuvaiheesta nykypäivään. Väistimen paikka myös osiltaan määritti miekan painopisteen, riippuen sen painosta. Kuitenkin enemmän vaikutti terän kaarevuus ja sen oheneminen kärkeä (kissaki) kohden. Normaali tsuba painaa 80–120 grammaa. Kahvaa pitivät kangaspunoksen lisäksi koossa metalliset pannat: "fuchi" etuosaa ja "kashira" takaosaa. Niiden koristelut muodostivat aina yhteenkuuluvan parin. Lisäksi kourainpunoksen alle tuli punoksesta riippuen yksi tai kaksi koristeellista "menukia" kahvan molemmin puolin estämään otteen liukumisen kahvalla. Kaikissa kahvoissa ei välttämättä ole menukeja lainkaan tai vain yksi. Menukien paikka on yleisesti kahvassa sormien puolella, mutta muitakin tapoja on, esim. menuki keskellä kahvaa tai menukien paikkojen vaihtaminen ristiin (yagyu-tyyli).


title: Katana

text: Katana teroitetaan kiillottamalla. Japanilaisten terien kiillottamista kutsutaan nimellä tôgi, jonka suorittaa tôgishi, koulutettu kiillottaja. Kiillottaminen myös hidastaa terän ruostumista ja tuo esille takomisessa ja karkaisussa syntyneitä aktiivisuuksia (hataraki, nie, hamon, yms.). Sana kiillotus on osiltaan harhaanjohtava, koska huonokuntoisten terien geometria pitää ”leikata” uudelleen ja terä pitää myös teroittaa.


title: Katana

text: Katana kiillotetaan, ajasta riippuen, n. 5–13 vesihiomakivellä, joista kolme viimeistä on ns. peukalokiviä. Terän hamara ja lappeet (pois lukien ha) ”kuullotetaan” migakibôlla eli kovametallisella tangolla, joka hieman tummentaa terää ja parantaa sen ruosteenkestävyyttä. Terä yleensä viimeistellään nuguilla (jap. ”pyyhkiä”), eli terään pyyhitään metallihioketta, joka tuo esille terän takomakuvion aktiivisuutta ja osiltaan estää ruostumista. Nugui on yksi vaativimmista togishin osa-alueista ja väärintehtynä pilaa päivien työn.


title: Katana

text: Ennen 1600-lukua terät saivat vain ns. shiratogi-tasoisen kiillotuksen, jossa kiillottaminen lopetettiin kuudennen kiven kohdalla. Näissä terissä näkyy ainoastaan karkaisurajan (hamon) häilyvä raja. Myöhemmin, kun siviilit alkoivat omistaa teriä, alalle alkoi tulla rahaa ja miekkojen käyttötarpeen laskiessa sepillä oli myös aikaa kiillottaa terät paremmin ja kehittää taitojaan. 1800-luvun lopulla keksittiin ns. hadori-kiillottaminen, jossa on tavallinen shiratogi-kiillotus viimeistellään hazuya- ja hizuya-kivillä, jotka tuovat hadan ja hamonin paremmin esille. Hadorin tunnistaa muun muassa valkoisesta pilvimäisestä hamonista. 95 % nykypäivänä kiillotetuista teristä on tehty hadori-tyylillä. Hadori on todella näyttävä, mutta liian voimakkaasti tehtynä se peittää alkuperäisen hamonin.


title: Katana

text: Togishin ammatti vaatii 12 vuoden koulutuksen. Työ on todella vaativaa niin henkisesti kuin fyysisesti. Vääränlaisella tekniikalla voi pilata terän pysyvästi. Yleisesti nykypäivänä (2009) jonotusaika togishille on 14 kuukautta.


title: Katana

text: Ammattilaiselta kuluu katanan mittaisen terän oikeaoppiseen kiillottamiseen terän kunnosta riippuen suunnilleen 70–80 tuntia eli n. 10 päivää. Amatöörien ei pidä yrittää kiillottamista japanilaisiin teriin, koska kiillottamisessa poistetaan metallia, eikä sitä enää saada takaisin. Tästä voidaan päätellä että paljon käytettyjä teriä ei enää ole olemassa, koska ne ovat kuluneet olemattomiin kiillottamisen vuoksi.


title: Katana

text: Tavanomaisilla hiomapapereilla voi saada peilimäisen kiillon, mutta mitään aktiivisuuksia ei esiinny jos terä on kiillotettu väärin. Hiomapaperi myös pyöristää terän linjoja. Hyvin kiillotetun terän linjat ovat ehdottoman suorat ja terävät.


title: Katana

text: Urheilulaji kendo (japanilainen miekkailu) käyttää edelleen bambuliuskoista koottua suoraa katanaa muistuttavaa harjoitusmiekkaa ("shinai"), ja pitemmälle edistyneet oppilaat harjoittelevat parikatoja puisen harjoittelumiekan lisäksi aidoilla, mutta teroittamattomilla miekoilla. Muita japanilaiseen miekkailuun keskittyviä traditionaalisia harjoitusmuotoja ovat muun muassa iaido, jodo ja kenjutsu, joissa myös käytetään puumiekan (bokken, bokuto) lisäksi teroittamatonta miekkaa. Miekanvedon harjoittelussa eli iaidossa harjoittelijalla saattaa olla teroitettu miekka harjoitteluvälineenä. Pariharjoittelu terävällä miekalla on paitsi harvinaista myös hyvin vaarallista. Leikkausharjoittelu terävällä miekalla, eli tameshi-giri, jossa leikataan miekalla rullaksi käärittyjä ja kosteita ruokomattoja, on Suomessakin yleistä.


title: Kädestä kiinnipitäminen

text: Kädestä kiinnipitäminen on fyysisen läheisyyden muoto kahden tai useamman ihmisen välillä.


title: Kädestä kiinnipitäminen

text: Länsimaisessa kulttuurissa kädestä pitävät kiinni pääasiassa puolisot ja pariskunnat, sekä vanhemmat ja pienet lapset, joiden kohdalla syynä voi olla kiintymyksen sijaan valvonta.


title: Kädestä kiinnipitäminen

text: Samansukupuoliset pariskunnat kärsivät yhä homofobiasta. Vuonna 2012 Euroopan unionin perusoikeusviraston kyselyyn vastanneista homoseksuaaleista miehistä 74 prosenttia ja homoseksuaaleista naisista 51 prosenttia kertoi välttelevänsä kädestä kiinnipitämistä julkisella paikalla, koska he pelkäsivät joutuvansa häirinnän tai hyökkäyksen kohteeksi. Vuonna 2017 Alankomaissa homopari joutui väkivaltaisen hyökkäyksen kohteeksi kuljettuaan käsi kädessä kotiin juhlista. Solidaarisuuden osoituksena hollantilaiset miehet eri puolilla maailmaa kulkivat julkisilla paikoilla käsi kädessä.


title: Kädestä kiinnipitäminen

text: Arabimaissa, Afrikassa ja joissain Aasian osissa sekä perinteisesti joissain Välimeren ja Etelä-Euroopan kulttuureissa miehet pitävät toisiaan kädestä ystävyyden ja kunnioituksen osoittamiseksi.


title: Smile (Brian Wilsonin albumi)

text: Smile on Brian Wilsonin albumi vuodelta 2004. Wilson, Van Dyke Parks ja Darian Sahanaja viimeistelivät yhdessä levyn, joka oli saanut alkunsa lähes 40 vuotta aiemmin. Alkuperäinen "Smile"-albumi, joka piti julkaista Wilsonin The Beach Boys -yhtyeen nimissä vuonna 1967, on luultavasti kuuluisin julkaisematon musiikillinen teos länsimaisen populaarimusiikin historiassa.


title: Smile (Brian Wilsonin albumi)

text: Vuonna 1966 julkaistu Beach Boysin "Pet Sounds" -albumi on yleisesti mielletty yhdeksi populaarimusiikin tärkeimmistä julkaisuista. Seuraavalla albumillaan, "Smilella" Brian Wilsonin ja Beach Boysin oli tarkoitus ylittää itsensä vielä kerran. Wilson alkoi työstää aivan uudenlaisen rakenteen omaavia kappaleita tulevalle mestariteokselleen. Beatlesit (erityisesti Paul McCartney) olivat ihastuneita "Pet Soundsiin", ja se innosti myös heitä kokeilemaan kaikenlaisia tekniikoita ja tunnelmia. Nyt alkoi Brian Wilsonin ja Beatlesien kilpailu saada uusi listojen kärkeä hallitseva hittilevy valmiiksi. Sen kilvan Brian Wilson lopulta hävisi.


title: Smile (Brian Wilsonin albumi)

text: "Smile"-levyn tekoprosessia häiritsivät The Beach Boysin riita levy-yhtiönsä kanssa sekä Wilsonin kasvava epävarmuus, johon liittyi osittain levy-yhtiön ja musiikkimedian asettamat valtavat paineet. Ensimmäisenä saatiin aikaiseksi vuoden 1966 lokakuussa julkaistu hittisingle "Good Vibrations", joka on tunnettu mestariteos. Monimutkainen kappale koostuu monesta eri osasta ja sitä äänitettiin jopa kolmessa eri studiossa.


title: Smile (Brian Wilsonin albumi)

text: Kokopitkän albumin äänitysprojekti venyi ja venyi, syynä kappaleiden ja tuottamisen monimutkaisuus ja Wilsonin täydellisyydentavoittelu. The Beatles julkaisi klassikkolevynsä "Sgt. Pepper's Lonely Hearts Club Band" kesäkuussa 1967 ja Wilson tunsi olleensa myöhässä. Hän ei halunnut viimeistellä "Smileä" ja jätti nauhat pölyttymään. The Beach Boys julkaisi syyskuussa 1967 albumin "Smiley Smile", joka oli täynnä kaikenlaisia hätäisiä kokeiluja, mutta sinne pääsi myös pari kappaletta "Smile"-levyltä, tosin pahoin yksinkertaistettuna.


title: Smile (Brian Wilsonin albumi)

text: Brian Wilsonin soololevynä vuonna 2004 julkaistu Smile sai monilta kriitikoilta hyvää palautetta. Miltei 40 vuotta suunnitellusta myöhemmin ilmestynyt albumi ei kuitenkaan voinut vastata alkuperäistä julkaisua: levy julkaistiin niin erilaisena ajankohtana, eikä tuotoksella ollut mukana Beach Boysin muita jäseniä Brian Wilson lisäksi.


title: Turun yliopisto

text: Turun yliopisto (lyhenne TY tai UTU) on ensimmäinen täysin suomenkielinen yliopisto, joka perustettiin 1920. Yliopisto on kansainvälisesti kilpailukykyinen tiedeyliopisto, jonka toiminta perustuu korkeatasoiseen ja monialaiseen tutkimukseen.


title: Turun yliopisto

text: Turun yliopisto on opiskelijamäärältään Suomen kolmanneksi suurin yliopisto Helsingin ja Tampereen yliopistojen jälkeen. Yliopistossa opiskelee n. 20 000 opiskelijaa ja joka vuosi valmistuu n. 3500 osaajaa. Alempia korkeakoulututkintoja suoritettiin 1708, ylempiä korkeakoulututkintoja 1557 ja tohtorintutkintoja 170. Yliopiston palveluksessa työskentelee noin 3 400 henkilöä.


title: Turun yliopisto

text: Elokuussa 2012 yliopiston rehtoriksi valittiin Kalervo Väänänen. Yliopiston viimeisenä kanslerina ennen instituution lakkauttamista toimi vuosina 2010–2013 Pekka Puska.


title: Turun yliopisto

text: Yliopiston Turun kampus sijaitsee kaupungin keskustan alueella Yliopistonmäen läheisyydessä. Yliopisto toimii Turun lisäksi Raumalla (lastentarha-, luokanopettaja- ja käsityöopettajakoulutus) ja Porissa (kauppakorkeakoulu, kulttuurituotanto ja maisemantutkimus).


title: Turun yliopisto

text: Turkuun perustettiin jo vuonna 1640 yliopisto, Turun Akatemia, joka on nykyisen Helsingin yliopiston edeltäjä. Se oli kolmas Ruotsin valtakuntaan perustettu yliopisto ja Suomen ainoa. Turun palon jälkeen vuonna 1827 Akatemia siirrettiin Helsinkiin. Akatemian siirtämisen jälkeen yliopistollinen opetus Turussa loppui vuoteen 1917 asti.


title: Turun yliopisto

text: Turun Akatemian ajoista Turun yliopistolla muistuttavat nykyisin muun muassa Akatemiatalo ja yliopiston päärakennuksen vierellä sijaitseva "Kolme vekkulia" -niminen monumentti, joka esittää vuonna 1822 Turun Akatemiassa opintonsa aloittaneita J. V. Snellmania, Elias Lönnrotia ja J. L. Runebergia.


title: Turun yliopisto

text: Yliopistollinen opetus tuli takaisin Turkuun pian Suomen itsenäistymisen jälkeen vuonna 1918, kun kaupunkiin perustettiin ruotsinkielinen Åbo Akademi. Nykyisen Turun yliopiston perusti vuonna 1920 Turun Suomalainen Yliopistoseura suomenkieliseksi monialayliopistoksi ruotsinkielisen Åbo Akademin ja kaksikielisen Helsingin yliopiston rinnalle. Yliopiston alkuaikoja leimasi vahva suomalaiskansallinen henki, ja se toimikin aluksi nimellä Turun Suomalainen Yliopisto. Yliopiston tunnuslause ""Vapaan kansan lahja vapaalle tieteelle"" kuvaa itsenäisyyden alkuajan aatetta ja 22 040:ä vapaaehtoista lahjoittajaa, jotka mahdollistivat yliopiston perustamisen.


title: Turun yliopisto

text: Uuteen yliopistoon perustettiin seitsemän professuuria – neljä humanistisiin aineisiin ja kolme luonnontieteisiin. Yliopiston ensimmäiset professorit olivat kotimaisen ja yleisen kirjallisuushistorian professori V. A. Koskenniemi, suomen kielen ja sen sukukielten professori Heikki Ojansuu, Suomen historian professori Artturi H. Virkkunen, kasvitieteen professori Johan Liro, eläintieteen professori W. M. Linnaniemi, filosofian professori Eino Kaila ja kemian professori M. H. Palomaa. Yliopiston ensimmäiseksi rehtoriksi valittiin professori Virkkunen.


title: Turun yliopisto

text: Turun yliopisto aloitti toimintansa entisen Hotelli Phoenixin rakennuksessa Kauppatorin laidalla. Opetus alkoi 27. kesäkuuta vuonna 1922. Tuolloin yliopiston kirjoissa oli 87 opiskelijaa, ja se koostui kahdesta tiedekunnasta – humanistisesta ja matemaattis-luonnontieteellisestä. Humanistisen ja luonnontieteellisen koulutuksen lisäksi suunniteltiin yliopiston toiminnan alkuaikana myös niin valtiotieteellisen kuin maatalouskoulutuksenkin aloittamista, mutta nämä suunnitelmat eivät toteutuneet. Yliopisto sai kolmannen tiedekuntansa vuonna 1943, kun sotaa käyvän kansakunnan tarpeita vastaamaan perustettiin valtion rahoittama lääketieteellinen tiedekunta. Opiskelijamäärän kasvaessa ja toiminnan laajentuessa 1950-luvulla yliopisto siirtyi Kauppatorilta Vesilinnanmäen laelle. Nykyisin Yliopistonmäkenä tunnetun mäen ympärille on muodostunut Turun yliopiston ja Åbo Akademin yhteinen kampusalue. Mäen juurella sijaitsevat myös Turun ylioppilastalot ja Turun yliopistollinen keskussairaala.


title: Turun yliopisto

text: Turun yliopiston nopeimman kasvun vuodet ajoittuivat 1960-luvulle, jolloin opiskelijoiden määrä yliopistossa yli kaksinkertaistui noin kolmesta tuhannesta yli seitsemään tuhanteen. Yliopistoon myös perustettiin kaksi uutta tiedekuntaa – oikeustieteellinen tiedekunta vuonna 1960 ja yhteiskuntatieteellinen tiedekunta vuonna 1967.


title: Turun yliopisto

text: Yliopiston tiedekunnista nuorin, kasvatustieteiden tiedekunta, perustettiin vuonna 1974. Samana vuonna Turun yliopisto useiden muiden yliopistojen tapaan valtiollistettiin. Yliopiston kasvu on jatkunut 1970-luvulta nykypäivään asti. Muun muassa opiskelijoiden ja perustutkintojen määrät ovat lisääntyneet jatkuvasti ja yliopisto on laajentunut lukuisiin uusiin rakennuksiin Yliopistonmäen ympärille.


title: Turun yliopisto

text: Vuodesta 1995 lähtien Turun yliopisto on kuulunut vanhojen eurooppalaisten yliopistojen muodostamaan Coimbra-ryhmään.


title: Turun yliopisto

text: Vuonna 2007 tehtiin esitys Turun yliopiston ja Turun kauppakorkeakoulun yhteisen yliopistokonsortion muodostamiseksi. Yliopistojen konsortio aloitti toimintansa 1. elokuuta 2008. Vuoden 2010 alusta Turun yliopisto ja Turun kauppakorkeakoulu muodostivat uuden yhteisen yliopiston, jonka nimeksi tuli Turun yliopisto.


title: Turun yliopisto

text: Turun yliopisto koostuu seuraavista kuudesta tiedekunnasta ja tieteenalayksiköstä, Turun kauppakorkeakoulusta (suluissa perustamisvuosi):Tiedekuntiin kuuluvien laitosten lisäksi Turun yliopistoon kuuluu seitsemän erillistä laitosta:


title: Turun yliopisto

text: Turun yliopisto määrittelee itsensä kansainväliseksi, monitieteiseksi tutkimusyliopistoksi, jonka tutkimuksen temaattiset kokonaisuudet ovat: Tutkimusyliopistoksi profiloituminen näkyy muun muassa yliopiston kustannusten kohdistumisessa eri kulualueille: yliopiston kokonaiskustannuksista lähes puolet kohdentuu tutkimukseen ja tieteelliseen jatkokoulutukseen .


title: Turun yliopisto

text: Vuonna 2017 yliopisto tuotti yhteensä 3 453 tieteellistä julkaisua.


title: Turun yliopisto

text: Turun yliopisto on johtanut muutamia Suomen Akatemian tutkimuksen huippuyksikköitä. Näitä ovat olleet mm.:


title: Turun yliopisto

text: Lisäksi yliopisto on mukana bio- ja nanopolymeerien tutkimusryhmässä, genomitiedon hyödyntämisen huippuyksikössä, globaalin hallinnon tutkimuksen huippuyksikössä ja kasvin signaloinnin tutkimuksen huippuyksikössä.


title: Turun yliopisto

text: Turun yliopiston tutkijakoulu (UTUGS) koostuu tohtoriohjelmista (vuonna 2018 tohtoriohjelmia on 16) ja kattaa kaikki yliopiston edustamat tieteenalat sekä Turun yliopistoon väitöskirjaansa valmistelevat tohtorikoulutettavat (n.2000).


title: Turun yliopisto

text:
Tutkijakoulun tehtävänä on systemaattisen, korkeatasoisen, ohjatun ja kestoltaan hallitun tohtorikoulutuksen järjestäminen Turun yliopiston tohtorikoulutettaville.
Tutkijakoulun ja siihen sisältyvien tohtoriohjelmien antaman opetuksen ja tuen avulla pyritään turvaamaan, että yliopistojen, elinkeinoelämän ja muun yhteiskunnan tarpeisiin koulutetaan riittävästi korkeatasoisia ja osaavia asiantuntijoita. Tohtorikoulutukseen haetaan tohtoriohjelmien kautta. Haut toteutetaan kahdesti vuodessa, samanaikaisesti kaikissa tohtoriohjelmissa. Syksyn haussa voi opiskeluoikeuden lisäksi tai sijasta hakea palkallista UTUGS-tutkijankoulutuspaikkaa. Linkit hakujulistuksiin löytyvät tutkijakoulun nettisivuilta. Tohtoriohjelmien kautta rahoitetaan vuosittain 188 tohtorikoulutettavaa.


title: Turun yliopisto

text: Hallitus on yliopiston ylin päättävä toimielin. Yliopistokollegio päättää yliopiston hallituksen jäsenten lukumäärästä, valitsee muut kuin yliopiston henkilöstöä ja opiskelijoita edustavat hallituksen jäsenet sekä päättää hallituksen ja sen jäsenten toimikauden pituudesta.


title: Turun yliopisto

text:
Hallituksen puheenjohtaja on kaupunginjohtaja Ritva Viljanen. Muut yliopiston hallituksen jäsenet 1.12.2018 alkaen ovat:
Sihteeri: yksikön päällilkkö Eeva Ryödi


title: Turun yliopisto

text: Rehtori johtaa yliopiston toimintaa sekä käsittelee ja ratkaisee yliopiston yleistä hallintoa koskevat asiat. Rehtori toimii rehtorinviraston päällikkönä.


title: Turun yliopisto

text: Turun yliopiston rehtorina ovat toimineet seuraavat henkilöt:


title: Turun yliopisto

text: Turun yliopiston hallitus lakkautti kanslerin tehtävän lukuvuoden 2013 alusta alkaen ja toimenkuvaan kuuluneet tehtävät siirtyivät rehtorille. Kanslerin tehtävänä oli edistää tieteitä ja vahvistaa yliopiston johtosäännöt ja vastaavat yleiset määräykset, jotka yliopiston hallitus hyväksyi.


title: Turun yliopisto

text:
Turun yliopiston kanslerina ovat toimineet seuraavat henkilöt:
Turun yliopisto kuuluu kansainvälisiin yliopistojen yhteistyöverkostoihin:


title: Turun yliopisto

text: Lisäksi Turun yliopistolla on lukuisia yhteistyöhankkeita Åbo Akademin kanssa. Näitä yhteistyöhankkeita ovat muiden muassa:


title: Turun yliopisto

text: Turun yliopisto on sijoittunut lukuisissa kansainvälisissä yliopistojen vertailuissa suomalaisyliopistojen parhaimmistoon. Vuonna 2006 yliopisto sijoittui kiinalaisen Shanghain Jiao Tong -yliopiston viidensadan parhaan tutkimusyliopiston listalla toiseksi parhaana suomalaisyliopistona jaetulle sijalle 201. Eurooppalaisista yliopistoista Turun yliopisto arvioitiin sijalle 79. Brittiläisen The Times Higher Education Supplement -lehden maailmanlaajuisella listalla Turun yliopisto sijoittui samana vuonna sijalle 317, ja vuonna 2007 sijalle 237.


title: Turun yliopisto

text: Valtion taloudellisen tutkimuskeskuksen lokakuussa 2007 julkistaman selvityksen mukaan Turun yliopisto on Jyväskylän yliopiston jälkeen Suomen toiseksi tehokkain yliopisto. VATT:n selvitystä on kuitenkin arvosteltu, ja vastineena sille on esitetty tuottavuusvertailu, jossa Helsingin yliopisto ja Teknillinen korkeakoulu todettiin maan tehokkaimmiksi.


title: Turun yliopisto

text: Turun yliopiston laitokset sijaitsevat Turun yliopiston, Åbo Akademin ja Turun kauppakorkeakoulun yhteisellä kampusalueella Turun ensimmäisessä kaupunginosassa. Kampuksen yhteydessä sijaitsevat myös muun muassa Turun yliopistollinen keskussairaala, ylioppilastalot ja ylioppilaskylä.


title: Turun yliopisto

text: Yliopisto siirtyi kampusalueen keskellä sijaitsevalle Yliopistonmäelle 1950-luvulla. Yliopiston päärakennuksen, pääkirjaston ja luonnontieteiden talon käsittäneen kokonaisuuden suunnitteli arkkitehti Aarne Ervi. Ervin suunnittelemat rakennukset edustavat tyylisuunnaltaan modernismia. Rakennusten lisäksi Ervin suunnittelemaan kokonaisuuteen kuuluu Wäinö Aaltosen Genius ohjaa nuoruutta -suihkukaivoveistos. 1960- ja 1970-luvuilla valmistuivat mäellä sijaitsevat Aarne Ehojoen suunnittelemat humanistisen tiedekunnan käyttämät rakennukset Fennicum ja Juslenia, joista jälkimmäinen on nimetty professori ja piispa Daniel Jusleniuksen mukaan. Uudehkojen rakennusten lisäksi Yliopistonmäellä on myös vanhempia taloja, kuten Rosetta, jossa sijaitsevat useiden kielten kääntämisen ja tulkkauksen oppiaineiden tilat.


title: Turun yliopisto

text: Yliopistonmäellä sijaitsevien rakennusten rakentamisen jälkeen kampusta on jatkuvasti laajennettu mäen ympärille, muun muassa puolustusvoimien aiemmin käyttämälle Turun vanhalle kasarmialueelle. Siellä sijaitsevat muun muassa yliopiston kemian laitoksen rakennus Arcanum, oikeustieteellisen tiedekunnan rakennus Calonia, kasvatustieteellisen tiedekunnan Educarium ja yhteiskuntatieteellisen tiedekunnan Publicum. Kasarmialueen vanhoissa rakennuksissa toimii yliopiston humanistisen tiedekunnan laitoksia. Esimerkiksi humanistiseen tiedekuntaan kuuluva historian laitos siirtyi vuonna 2006 aiemmin Turun sotilaspiirin esikuntana toimineeseen, vuonna 1834 valmistuneeseen Pehr Johan Gylichin suunnittelemaan empiretyyliseen rakennukseen Sirkkalan kasarmialueelle.


title: Turun yliopisto

text: Eräitä uusimmista yliopiston uudisrakennuksista ovat edellä mainitut Educarium ja Publicum sekä vuonna 2006 valmistunut ICT-talo, jossa sijaitsevat muun muassa informaatioteknologian laitoksen tilat. Yliopiston käyttämät tilat ovat laajuudeltaan yhteensä noin 190 000 neliömetriä


title: Turun yliopisto

text: Turun yliopiston alumnitoiminnan tavoite on säilyttää yhteys yliopiston ja sen kasvattien välillä. Turun yliopiston alumneja ovat kaikki Turun yliopistossa tai Turun kauppakorkeakoulussa tutkinnon suorittaneet, opiskelleet ja työskennelleet. Turun yliopiston kasvatit ovat asiantuntijoita ja vaikuttajia monenlaisissa yhteiskunnan rooleissa. Alumnit osallistuvat yliopiston kehittämiseen sekä tukevat opiskelijoita esimerkiksi toimimalla mentoreina.


title: Turun yliopisto

text: Yliopistossa toimii useita alakohtaisia alumnijärjestöjä. Vanhin alakohtainen alumnijärjestö on vuonna 1994 perustettu lääketieteellisen tiedekunnan yhdistys Alumni Medicinae Aboenses. Myös esimerkiksi oikeustieteen alumnien alumniyhdistys Senilex tekee aktiivista yhteistyötä tiedekunnan kanssa. Turun yliopisto on vuodesta 2004 lähtien nimennyt Vuoden Alumneja.


title: Turun yliopisto

text: Vuoden alumnin tunnustuksen ovat saaneet:Turun yliopisto aloitti ensimmäisenä Suomessa Lasten yliopiston huhtikuussa 2008 pidetyllä 7–10-vuotiaille suunnatulla neljän tiedeluennon sarjalla. Lasten yliopisto järjestää keväisin tiedeluentoja, lukuvuosien aikana tiedekerhoja ja kesäisin tiedeleirejä. Tilauksesta yliopisto järjestää myös tiedesynttäreitä.


title: Aromaattinen yhdiste

text: Aromaattiset yhdisteet ovat kemiallisia yhdisteitä, joissa on rengasrakenne, jonka elektronit ovat delokalisoituneet koko renkaan alueelle. Usein termiä käytetään synonyyminä bentseenirenkaan sisältäville yhdisteille, mutta muitakin aromaattisia yhdisteitä on olemassa.


title: Aromaattinen yhdiste

text: Bentseenin lisäksi tyypillisiä yksirenkaisia aromaattisia yhdisteitä, tärkeitä synteesien lähtöaineita ja voimakkaita liuottimia, ovat tolueeni ja ksyleeni. Useamman aromaattisen renkaan sisältävät yhdisteet ovat kiinteitä. Esimerkiksi naftaleeni ja bifenyyli sisältävät kaksi rengasta.


title: Aromaattinen yhdiste

text: Tavallisimpia esimerkkejä aromaattisista yhdisteistä, joissa ei ole bentseenirengasta, lienevät heteroaromaattinen pyridiini ja negatiivisesti varautunut syklopentadienyylianioni sekä luonnossa yleisesti esiintyvät porfyriinin johdannaiset, kuten hemoglobiinin rautaa kelatoiva osa.


title: Aromaattinen yhdiste

text: Kaksoissidos koostuu sigma- ja pii-sidoksesta (σ ja π), ja kummassakin sidoksessa on kaksi elektronia. Delokalisaatio onnistuu vain, jos π-sidokset ovat samassa tasossa. Vain vierekkäisiin, mutta ei samaan hiileen liittyvä π-sidos on samassa tasossa. Tämä onnistuu esimerkiksi niin, että nimellisesti joka toinen sidos on kaksoissidos. Tarkemmin ottaen aromaattisuus selviää niin sanotulla Hückelin säännöllä:


title: Aromaattinen yhdiste

text: Yksinkertaisin neutraali aromaattinen hiilivety on bentseeni, jolla on 2 + 4 eli 6 π-elektronia.


title: Aromaattinen yhdiste

text: Hückelin sääntö kattaa myös poikkeukset sääntöön "joka toinen yksinkertainen, joka toinen kaksoissidos". Kahdeksanrengas syklo-oktatetraeenillä on 8 elektronia, mikä ei ole 2+4"n", joten se ei ole aromaattinen vaan anti-aromaattinen, vaikka joka toinen on kaksoissidos. Toisaalta 2+4"n"-säännön täyttävä syklodekapentaeeni (10 π-elektronia) ei ole aromaattinen, koska sen kymmenen hiiliatomia käsittävän renkaan suosituin konformaatio ei ole tasomainen. Reaktiovälituote bentsyyni on aromaattinen, vaikka siinä on yksi kolmoissidos kaksinkertaisen sijaan. Syklopentadieeni ei ole aromaattinen yhdiste, mutta sitä vastaava anioni, syklopentadieenianioni, on aromaattinen, ja sen muodostuminen on entrooppisesti hyödyllistä, joten syklopentadieenilla on hiilivedyksi poikkeuksellinen voimakas happamuus. Syklopentadienyylianioni pystyy sitoutumaan pysyväksi metallikompleksiksi kaikille pii-elektroneillaan, esimerkiksi ferroseenissä.


title: Aromaattinen yhdiste

text: Delokalisaation vuoksi aromaattinen rengas on entrooppisista syistä vakaampi kuin kaksois-, ja yksöissidosten ketju, joten aromaattien rengas on vakaa eikä reagoi helposti. Tämän voi ennustaa suoraan Schrödingerin yhtälöstä, jonka mukaan elektronin energia riippuu sen aaltofunktion kaarevuudesta: delokalisoituneen eli laajemmalla alueella liikkuvan elektronin aaltofunktio on vähemmän kaareva kuin lokalisoituneen elektronin. Entropia edistää myös asiaa: on todennäköisempää, että elektroni on koko renkaan matkalla delokalisoituneena kuin pelkästään kahden atomin välissä lokalisoituneena sidokseen.


title: Aromaattinen yhdiste

text: Hückelin sääntö ei välttämättä päde sellaisenaan polysyklisiin yhdisteisiin.


title: Aromaattinen yhdiste

text:
Jotta yhdiste olisi aromaattinen, sillä on oltava yhdisteen ylä- ja alapuolen kattava 1. yhtenäinen π-elektronipilvi," ja "Hückelin säännön mukaan 2. elektronipareja on oltava pariton määrä eli yksittäisiä elektroneja on oltava 4n+2 kappaletta, missä n on positiivinen kokonaisluku (elektronipareja on siis oltava 2"n" + 1 kappaletta);
Esimerkki aminohappo histidiinistä, jonka rengas on heterosyklinen (sisältää typpeä), mutta silti aromaattinen.


title: Harry Potter

text: Harry Potter on brittiläisen kirjailijan J. K. Rowlingin kirjoittama seitsemänosainen fantasiakirjasarja. Kirjasarja kertoo velhopoika Harry Potterista ja seikkailuista, joita hän kokee ystäviensä Ron Weasleyn ja Hermione Grangerin kanssa käydessään Tylypahkan taikakoulua. Pääjuoni kuvaa Harryn taistelua pahaa lordi Voldemortia vastaan. Kirjasarjaan kuuluu seitsemän varsinaista osaa ja lisäksi Rowlingin kirjoittamia pieniä lisäosia. "Harry Potterin" pohjalta on tehty esimerkiksi samanniminen elokuvasarja, kolme teemapuistoa ja paljon erilaisia oheistuotteita.


title: Harry Potter

text: Kirjasarjan ensimmäinen osa "Harry Potter ja viisasten kivi" () ilmestyi alkuperäiskielellä vuonna 1997 ja sen viimeinen osa "Harry Potter ja kuoleman varjelukset" () vuonna 2007. Ensimmäisen kirjan julkaisusta lähtien kirjasarja on saanut suurta suosiota ympäri maailmaa, ja se on ollut sekä arvostelu- että taloudellinen menestys. Kirjasarja on myynyt yli 500 miljoonaa kappaletta ja se on käännetty yli 73 kielelle. Suomeksi "Harry Potter" -kirjasarjan kustansi Tammi ja sen käänsi Jaana Kapari-Jatta. Kirjasarja julkaistiin suomeksi vuosina 1998–2008. Rowlingin tarinaan perustuva näytelmä, "Harry Potter ja kirottu lapsi", sai ensi-iltansa Lontoossa 30. heinäkuuta 2016, ja sen käsikirjoitus julkaistiin myöhemmin kirjan muodossa.


title: Harry Potter

text: "Potterin" kunniaksi on pystytetty kolme teemapuistoa. Ensimmäinen avautui yleisölle Floridan osavaltiossa Orlandossa Yhdysvalloissa 18. kesäkuuta 2010. Puistoon rakennettiin kirjasarjasta tuttuja kohteita, kuten Tylyahon velhokylä ja Tylypahkan linna. Puisto kantaa nimeä "The Wizarding World of Harry Potter". Toinen "Potter"-aiheinen teemapuisto avattiin Japanin Osakassa heinäkuussa 2014, ja kolmas avattiin Hollywoodiin vuonna 2016.


title: Harry Potter

text: J. K. Rowling syntyi 31. heinäkuuta 1965 Yaten kaupungissa Englannissa. Hänen perheensä muutti vuonna 1974 Walesin rajalle Tutshilliin, jonka läheisyydessä sijaitsi Forest of Dean, metsä joka inspiroi myöhemmin "Potter"-kirjojen Kiellettyä metsää. Siellä hän kävi Tutshill Church of England -koulua ja myöhemmin Wyedeanin yhteiskoulua, jossa hänet palkittiin koulun parhaana oppilaana. Rowling opiskeli ranskan kieltä Exeterin yliopistossa, josta hän valmistui vuonna 1987. Rowling julkaisi ensimmäisen lapsille ja nuorille suunnatun romaaninsa "Harry Potter ja viisasten kiven" vuonna 1997. Hän kirjoitti "Potter"-sarjaa vielä kuuden muun kirjan verran, joista viimeinen ilmestyi vuonna 2007. Sen jälkeen hän on kirjoittanut aikuisille suunnattuja kirjoja, kuten "Paikka vapaana" (2012) ja "Cormoran Strike" -dekkarisarjan (2013–).


title: Harry Potter

text: Rowling sai ensimmäisen idean "Harry Potterin" tarinaan matkustaessaan junalla Manchesterista Lontooseen vuonna 1990. Rowlingin istuessa ruuhkaisessa junassa hänen mieleensä pälkähti idea pienestä, ruipelosta ja tummahiuksisesta pojasta, joka ei tiennyt olevansa velho. Puoli vuotta myöhemmin kirjailijan äiti Anne Rowling kuoli, mikä vaikutti häneen syvästi. Rowling muutti Portugaliin ja alkoi opettaa englantia Encounter English School -nimisessä kielikoulussa. Siellä ollessaan hän alkoi hahmotella ensimmäisen "Potter"-kirjan ensimmäistä lukua. Portugalissa Rowling tutustui sikäläiseen Jorge Arantesiin, jonka kanssa hän alkoi seurustella. Rowlingin tultua raskaaksi Arantes kosi, ja Rowling suostui ystäviensä hämmästykseksi. Heidän tyttärensä Jessica syntyi heinäkuussa 1993. Rowlingin ja Arantesin välinen avioliitto kuitenkin kariutui, ja Rowling haki eroa elokuussa 1994.


title: Harry Potter

text: Rowling muutti Edinburghiin Skotlantiin avioliiton päätyttyä ja päätti kirjoittaa ensimmäisen "Potter"-kirjan loppuun. "Harry Potter ja viisasten kivi" -kirjan kirjoittaminen oli hidasta: Rowling kirjoitti kaiken ensin käsin, minkä jälkeen hän kirjoitti kaiken puhtaaksi vanhanaikaisella kirjoituskoneella. Lopulta kirja valmistui ja Rowling lähetti näytteen kirjan kolmesta ensimmäisestä luvusta Christopher Littlen kirjallisuusagentuuriin, josta se lähetettiin eteenpäin kustantamoille. Kaksitoista kustantamoa ehti hylätä kirjan, kunnes Bloomsbury Publishing teki siitä tarjouksen ja lähetti ennakkomaksuna 1 500 puntaa. Koska Bloomsbury pelkäsi, että pojat eivät lukisi naiskirjailijan kirjoittamaa kirjaa, yhtiö taivutteli Rowlingin ottamaan itselleen taiteilijanimen, josta häntä ei tunnistettaisi naiseksi. Rowling päätti ottaa taiteilijanimekseen Joanne Kathleen Rowlingin, lyhennettynä J. K. Rowling. Nimen Kathleen Rowling otti isoäitinsä nimestä, sillä hänellä itsellään ei ollut toista nimeä. Kirjasarjan ensimmäisen osan englanninkielinen alkuteos "Harry Potter and The Philosopher's Stone" julkaistiin 30. kesäkuuta 1997. Kirja myi hyvin, sai myönteisiä arvosteluja ja voitti lisäksi useita palkintoja.


title: Harry Potter

text: Kirjan Yhdysvaltain-oikeuksista käytiin huutokauppa, joka päättyi lopulta kustannusyhtiö Scholasticin voittoon. Scholastic maksoi jopa 105 000 dollaria julkaisuoikeuksista, mikä oli paljon silloin vielä tuntemattoman kirjailijan kirjasta. Scholasticin maksaman summan tuella Rowling kykeni lopettamaan muut työt ja alkoi kirjoittaa kokopäiväisesti. Huutokauppa ja erityisesti korkea hinta huomioitiin myös lehdistössä, ja Rowling nousi tällöin ensimmäistä kertaa kunnolla julkisuuteen. Korkea hinta pakotti osaltaan Scholasticin markkinoimaan kirjaa näyttävästi; se halusi välttää tappioita maksettuaan itse suuren hinnan oikeuksista. "Viisasten kiven" ensipainos Yhdysvalloissa oli peräti 50 000 kappaletta, ja se julkaistiin vuonna 1998.


title: Harry Potter

text: Ennen "Harry Potter ja viisasten kivi" -kirjan ilmestymistä Rowling oli jo alkanut kirjoittaa sarjan toista osaa "Harry Potter ja salaisuuksien kammio". Työnsä ohessa Rowling kirjoitti toista kirjaa ja sai Skotlannin taideneuvostolta apurahaa, jotka hän käytti tietokoneen ostamiseen. Kahden viikon kuluttua ensimmäisen kirjan julkaisusta Rowling luovutti Bloomsburylle toisen kirjan valmiin käsikirjoituksen. "Harry Potter ja salaisuuksien kammio" julkaistiin vuonna 1998, jolloin "Harry Potter ja viisasten kivi" oli jo kohonnut Britannian bestsellerlistan kärkeen. 8. heinäkuuta 1999 julkaistiin sarjan kolmas osa, "Harry Potter ja Azkabanin vanki". Kirja lisäsi Rowlingin kuuluisuutta ja varallisuutta, ja hän sai vierailla useissa tilaisuuksissa ja myynninedistämistapahtumissa.


title: Harry Potter

text: Neljännen kirjan kirjoittamisen aikaan lehdistö nosti julkisuuteen Rowlingin epäonnistuneen avioliiton. Rowling ei pitänyt lehtien menettelystä ja alkoi suhtautua julkisuuteen varauksellisemmin. Neljäs kirja "Harry Potter ja liekehtivä pikari" julkaistiin vuonna 2000. Jostakin syystä Rowling lisäsi neljänteen kirjaansa Rita Luodikon (), ärsyttävän ja kaikkea vääristelevän uutisreportterin hahmon.


title: Harry Potter

text: Potter-fanit ympäri maailmaa saivatkin odottaa viidettä kirjaa kauan. Syy siihen oli Rowlingin oikeusjuttu, joka venyi pitkäksi. "Harry Potter ja Feeniksin kilta" ilmestyi englanninkielisenä 21. kesäkuuta 2003. Suomen kielelle käännetyistä Potter-kirjoista kyseinen kirja oli sivumäärältään laajin: 1052 sivua. Suomennos ilmestyi 12. maaliskuuta 2004. Viidettä kirjaa myytiin pelkästään Yhdysvalloissa noin 13 miljoonaa kappaletta. Kirjassa Rowling esitteli paljon uusia henkilöitä ja paikkoja.


title: Harry Potter

text: 16. heinäkuuta 2005 ilmestyi sarjan kuudes kirja "Harry Potter ja puoliverinen prinssi"; suomennos ilmestyi 16. maaliskuuta 2006. Kirjaa on myyty pelkästään Yhdysvalloissa yli 12 miljoonaa kappaletta. Kuudennessa kirjassa seurataan entistä tarkemmin Tylypahkan oppilaiden seuraelämää.


title: Harry Potter

text: Rowling sai sarjan viimeisen kirjan valmiiksi 11. tammikuuta 2007 edinburghilaisessa Balmoral-hotellissa. Kirja on synkin kaikista Harry Potter-kirjoista, koska kuolemalla on suuri osa tarinankulussa. Kirja on Harry Potter -sarjan viimeinen, sillä Rowling on ilmoittanut, ettei aio kirjoittaa enempää Harrya käsitteleviä kirjoja, mutta samalla huomauttanut, ettei koskaan pitäisi sanoa ei koskaan. Rowling saattaa kirjoittaa Harry Potter -maailmasta tietosanakirjatyyppisen kirjan tai lisää Harryn koulukirjoja, joista osan hän onkin jo kirjoittanut "Huispaus kautta aikojen" ja "Ihmeotukset ja niiden olinpaikat", mutta näiden tuotto menee hyväntekeväisyyteen. Seitsemäs kirja ilmestyi maailmanlaajuisesti 21. heinäkuuta 2007. Suomennos ilmestyi 7. maaliskuuta 2008.


title: Harry Potter

text:
Kesällä 2015 tiedotettiin kahdeksannesta Harry Potter -kertomuksesta Harry Potter and the Cursed Child (2016, epävirallinen suomenkielinen nimi tulevalle teokselle "Harry Potter ja kirottu lapsi"), joka poikkeuksellisesti toteutetaan kaksiosaisena, 31. heinäkuuta 2016 ensi-iltansa Lontoossa saavana näytelmänä. Näytelmän käsikirjoitus julkaistaan samana päivänä Yhdysvalloissa ja Isossa-Britanniassa, sekä samaan aikaan myös sähkökirjana. Julkaisupäivä on myös Harry Potterin syntymäpäivä.
Rowling on laajentanut alkuperäistä kirjasarjaa muutamilla lyhyillä kirjoilla, joiden tuoton hän on ohjannut eri hyväntekeväisyyskohteille. Vuonna 2001 hän julkaisi Tylypahkassa käytettyyn oppikirjaan perustuvan teoksen "Ihmeotukset ja niiden olinpaikat" ja kuvitteellisen urheilulajin huispauksen historiasta kertovan teoksen "Huispaus kautta aikojen", joiden tuotot sai hyväntekeväisyysjärjestö Comic Relief. Vuonna 2007 Rowling kirjoitti teoksen "Siuntio Silosäkeen tarinat", kokoelman satuja jotka esiintyivät kirjasarjan viimeisessä osassa ja joiden pohjalta hän kirjoitti käsin seitsemän kappaletta kirjaa. Yksi käsinkirjoitetuista kirjoista huutokaupattiin, ja huutokaupan tuotto ohjattiin Children's High Level Group -järjestölle. "Siuntio Silosäkeen tarinat" julkaistiin alkuperäiskielellä joulukuussa 2008, ja tuotto ohjattiin jälleen samalla järjestölle. Vuonna 2008 Rowling kirjoitti 800-sanaisen, aikaan ennen kirjasarjan tapahtumia sijoittuvan novellin Waterstone'sin huutokauppaan, jolla kerättiin rahaa muutamiin hyväntekeväisyyskohteisiin.


title: Harry Potter

text: Kirjasarjan keskipisteessä on Harry Potter -niminen orpopoika, joka saa 11-vuotissyntymäpäivänään tietää olevansa velho ja pääsevänsä opiskelemaan taikuutta Tylypahkan noitien ja velhojen kouluun. Jokainen kirja keskittyy kertomaan Harryn yhden kouluvuoden tapahtumista, ja suurin osa kirjojen tapahtumista sijoittuu Tylypahkaan. Kirjassa "Harry Potter ja kuoleman varjelukset" Harry ei palaa Tylypahkaan vaan lähtee Tylypahkan rehtorin Albus Dumbledoren pyynnöstä jäljittämään ja tuhoamaan hirnyrkkejä eli lordi Voldemortin sielunpalasia ystäviensä Ron Weasleyn ja Hermione Grangerin kanssa. Ajan myötä Tylypahkassa Harry oppii uusia kykyjä ja selvittää monia ongelmia ja pulmia liittyen niin taikuuteen kuin henkilökohtaisiin suhteisiinkin. Kirjojen kantava teema on Harryn seitsenvuotinen taistelu lordi Voldemortia vastaan.


title: Harry Potter

text: Kun Harry Potter oli vasta runsaan vuoden ikäinen, voimakas pimeänpuolen velho lordi Voldemort murhasi hänen vanhempansa Lily ja James Potterin. Lordi Voldemort yritti murhata myös Harryn, mutta koska Harryn äiti uhrautui poikansa puolesta, tappokirous kimposi vauvasta Voldemortiin itseensä ja jätti vauvan otsaan vain salamanmuotoisen arven. Voldemortin luultiin kuolleen, ja pienestä Harrystä tulee velhomaailman elävä legenda. Todellisuudessa Voldemort on henkihievereissään livahtanut pakoon ja kerää voimia palatakseen jälleen velhomaailman hallitsijaksi. Orvoksi jäänyt Harry viedään Albus Dumbledoren käskystä taikuutta vihaavan sukulaisperheensä luo, missä poika kasvaa tietämättömänä velhoudestaan.


title: Harry Potter

text: Ensimmäisessä kirjassa "Harry Potter ja viisasten kivi" Harry viettää 11-vuotissyntymäpäiväänsä, kun Tylypahkan tilusten ja avainten vartija Rubeus Hagrid vierailee hänen luonaan. Hän saa kuulla olevansa velho ja tutustuu ensimmäistä kertaa elämässään velhomaailmaan. "Potter"-kirjat sijoittuvat osittain todelliseen maailmaan, kuten Lontooseen, ja osittain velhomaailmaan, joka sijaitsee taikuutta osaamattomilta jästeiltä salattuna heidän maailmansa rinnalla.


title: Harry Potter

text: Hagridin avulla Harry valmistautuu ja aloittaa ensimmäisen vuotensa Tylypahkassa. Harryn kautta lukija tutustuu ensimmäistä kertaa moniin kirjojen päätapahtumapaikkoihin sekä Ron Weasleyyn ja Hermione Grangeriin, Harryn parhaisiin ystäviin. Koulussa Harry tutustuu esimerkiksi myös taikajuomien opettajaan Severus Kalkarokseen, joka vaikuttaa jostakin syystä inhoavan Harrya ensi näkemästä lähtien. Kirjan juoni huipentuu Harryn toiseen kohtaamiseen lordi Voldemortin kanssa, kun tämä yrittää kaapata kouluun piilotetun viisasten kiven voiman.


title: Harry Potter

text: Toinen kirja "Harry Potter ja salaisuuksien kammio" kuvaa Harryn toista kouluvuotta Tylypahkassa. Harry ystävineen yrittää selvittää 50 vuotta vanhaa mysteeriä, joka vaikuttaa liittyvän nykypäivän Tylypahkassa tapahtuviin ilkitöihin. Kirjassa kerrotaan lisää Tylypahkan historiasta ja salaisuuksien kammion legendasta. Harry oppii velhomaailmassa vallitsevasta rasismista ja saa tietää Voldemortin halunneen puhdistaa velhomaailman jästisyntyisistä velhoista ja noidista. Harry saa myös selville osaavansa puhua käärmeiden kieltä, jota ovat perinteisesti puhuneet vain itse Salazar Luihuinen ja lordi Voldemort. Romaanin lopussa Harry laskeutuu salaisuuksien kammioon pelastaakseen sinne kaapatun Ronin pikkusisko Ginnyn ja kohtaa jälleen Voldemortin, tosin nuorempana Tom Lomen Valedrona.


title: Harry Potter

text: Kolmas romaani "Harry Potter ja Azkabanin vanki" seuraa Harryn kolmatta opintovuotta Tylypahkassa. Se on sarjan teoksista toinen, jossa Harry ei joudu kohtaamaan Voldemortia. Sen sijaan Harry joutuu vaarallisen vankikarkurin, Voldemortin uskollisen palvelijan ja Harryn vanhempien murhissa avustaneen Sirius Mustan tappojahdin kohteeksi. Tylypahkaa vartioimaan asetetut taikaolennot ankeuttajat aiheuttavat Harrylle ongelmia. Ongelmien selvittämiseksi hän etsii apua koulun uudelta opettajalta Remus Lupinilta, jolla on synkkä salaisuus. Kirja huipentuu Harryn ja Siriuksen kohtaamiseen, jonka aikana Harrylle selviää Siriuksen olevan lavastettu syylliseksi oikean syyllisen ollessa Peter Piskuilan, Ronin rotaksi naamioitunut animaagi.


title: Harry Potter

text: Neljäs romaani "Harry Potter ja liekehtivä pikari" seuraa Harry neljättä kouluvuotta. Vastentahtoisesti Harry joutuu mukaan vaarallisiin velhoturnajaisiin. Juoni keskittyy Harryn turnajaiskoetuksiin ja yrityksiin ottaa selvää siitä kuka hänet ilmoitti turnajaisiin. Uusi opettaja, entinen aurori Villisilmä Vauhkomieli opastaa epävarmaa Harrya turnajaisten koetuksissa. Turnajaisten päätteeksi Harry joutuu todistamaan kuinka lordi Voldemort palaa takaisin täysiin voimiinsa valmiina valloittamaan velhomaailman omakseen. Lopussa Harry saa myös tietää Vauhkomielen olleen todellisuudessa naamioitunut kuolonsyöjä Barty Kyyry nuorempi.


title: Harry Potter

text: Viidennessä romaanissa "Harry Potter ja Feeniksin kilta" Harry joutuu kohtaamaan jälleen voimiinsa palanneen Voldemortin. Albus Dumbledore perustaa uudelleen aikoinaan Voldemortia vastaan taistelleen ryhmän, Feeniksin killan, jonka jäseniin kuuluvat esimerkiksi Sirius, Lupin ja Weasleyn perhe. Velhomaailman johto Taikaministeriö ei kuitenkaan ota uskoakseen Harryn tarinaa Voldemortin paluusta. Ministeriö määrää Tylypahkan uudeksi opettajaksi Dolores Pimennon, joka ottaa koulun kovaan komentoon kieltäen muun muassa oppilaita opettelemasta tapoja suojautua pimeyden voimia vastaan. Harry muodostaa yhdessä muiden oppilaiden kanssa ryhmän, joka salassa opiskelee edistyneitä suojautumisloitsuja. Romaani esittelee Luna Lovekivan, Harryn opiskelutoverin. Ensimmäistä kertaa Harry saa myös tietää häntä ja Voldemortia koskevasta ennustuksesta, jonka vuoksi Voldemort yritti alun perin surmata Harryn. Romaani huipentuu Voldemortin kuolonsyöjien ja kiltalaisten väliseen taisteluun Taikaministeriössä.


title: Harry Potter

text: Kuudennessa romaanissa "Harry Potter ja puoliverinen prinssi" Voldemort aloittaa velhomaailman vastaisen sodan, jolta Harry on kuitenkin turvassa Tylypahkassa. Romaanin alussa Harry saa käsiinsä vanhan liemikirjan, joka on aikoinaan kuulunut Puoliverinen prinssi -nimimerkkiä käyttäneelle salaperäiselle henkilölle. Hän on kirjoittanut sen sivuille monia uusia ohjeita ja loitsuja, joista kaikki eivät ole aivan harmittomia. Dumbledoren opastuksella Harry saa tietää lisää Voldemortin taustoista ja esimerkiksi hänen kuolemattomuutensa salaisuuden, hirnyrkit.


title: Harry Potter

text:
Seitsemäs ja viimeinen romaani "Harry Potter ja kuoleman varjelukset" jatkaa tapahtumien kuvausta siitä mihin kuudes kirja jäi. Dumbledoren kuoleman jälkeen lordi Voldemort ottaa hallintaansa Taikaministeriön. Harry, Ron ja Hermione jättäytyvät pois Tylypahkasta etsiäkseen ja tuhotakseen Voldemortin kuolemattomuuden takaavat hirnyrkit. Etsiessään hirnyrkkejä kolmikko oppii lisää Dumbledoren menneisyydestä ja Kalkaroksen todellisista motiiveista. Kirja huipentuu suureen taisteluun Tylypahkassa. Harry, Ron ja Hermione yhdessä Feeniksin killan ja muiden liittolaistensa kanssa taistelevat Voldemortin joukkoja vastaan. Kun viimeinen hirnyrkki tuhotaan tulee Voldemortista jälleen kuolevainen, ja Harry peittoaa pahan velhon kaksintaistelussa. Epilogi kuvaa taistelusta selviytyneiden elämää monta vuotta taistelun jälkeen ja paljastaa velhomaailman elävän rauhan aikaa.
"Harry Potter" sijoittuu sekä todelliseen maailmaan, kuten Lontooseen, mutta myös jästeiltä salassa pidettyyn maagiseen velhomaailmaan. Yksi kirjojen tärkeimmistä tapahtumapaikoista on Tylypahkan noitien ja velhojen koulu, jossa Harry ja kumppanit opiskelevat. Suurin osa kirjojen tapahtumista sijoittuu Tylypahkaan. Tylypahkan lähellä sijaitsee Tylyahon kylä, jossa koululaiset saavat silloin tällöin vierailla.


title: Harry Potter

text: Lontoossa sijaitsevat esimerkiksi velhomaailmaa johtavan Taikaministeriön toimitilat, Pyhän Mungon taikatautien ja -vammojen sairaala ja Laituri 9 3/4, jolta lähtee Tylypahkaan menevä juna. Lontoossa sijaitsee myös Viistokuja, noitien ja velhojen katu, mistä voi hankkia erilaisia taikatarvikkeita. Viistokujalle pääsee hormipulveria käyttämällä tai Vuotava noidankattila -nimisestä pubista. Viistokujalla on myös Irveta-pankki, jossa velhot ja noidat säilyttävät rahojaan.


title: Harry Potter

text: Vuonna 1999 Rowling myi kirjasarjan elokuva- ja oheistuoteoikeudet yhdysvaltalaiselle Warner Bros. -elokuvayhtiölle saaden oikeuksista tiettävästi miljoona puntaa. Rowlingin vaatimuksesta elokuvissa säilyi brittiläinen sävy, ja esimerkiksi näyttelijöiden tuli olla brittiläisiä. Hän salli kuitenkin myös irlantilaiset näyttelijät sekä ranskalaiset ja itä-eurooppalaiset näyttelijät niiden hahmojen rooleihin, joiden oli kirjoissa kuvattu olevan kotoisin kyseisistä paikoista. Elokuvien nimiroolin sai Daniel Radcliffe, ja hänen parhaita ystäviään Ronia ja Hermionea valittiin esittämään Rupert Grint ja Emma Watson. Elokuvien ohjaajat ovat vaihtuneet usein, mutta ne on sarjan viidettä osaa lukuun ottamatta käsikirjoittanut Steve Kloves. Viidennen osan käsikirjoitti Michael Goldenberg.


title: Harry Potter

text: Ensimmäisen, vuonna 2001 ensi-iltansa saaneen elokuvan "Harry Potter ja viisasten kivi" ohjasi yhdysvaltalainen Chris Columbus. Columbus ohjasi myös sarjan toisen elokuvan "Harry Potter ja salaisuuksien kammio", joka ilmestyi vuonna 2002. Hän ei jatkanut ohjaajana sarjan kolmannessa osassa "Harry Potter ja Azkabanin vanki" (2004) vaan hänen sijastaan elokuvan ohjasi meksikolainen Alfonso Cuarón.


title: Harry Potter

text: Neljännen elokuvan "Harry Potter ja liekehtivä pikari" tuotanto alkoi ennen kolmannen elokuvan ilmestymistä, joten Cuarónin sijasta sen ohjaajaksi valittiin Mike Newell. Neljäs elokuva sai ensi-iltansa vuonna 2005. Newell kieltäytyi ohjaamasta sarjan viidettä elokuvaa "Harry Potter ja Feeniksin kilta" (2007), joten uudeksi ohjaajaksi valittiin David Yates. Yates ohjasi myös kuudennen "Potter"-elokuvan "Harry Potter ja puoliverinen prinssi", joka sai ensi-iltansa heinäkuussa 2009. Kirjasarjan viimeiseen osaan perustuva "Harry Potter ja kuoleman varjelukset" jaettiin kahteen osaan, joista ensimmäinen ilmestyi marraskuussa 2010 ja toinen heinäkuussa 2011. Elokuvasarjan kuudennenkin elokuvan ohjannut David Yates ohjasi kummatkin osat.


title: Harry Potter

text: Elokuvasarja on menestynyt taloudellisesti hyvin. Viidestä "Harry Potter" -elokuvasta syyskuuhun 2007 mennessä koostuva sarja nousi euromääräisesti maailman kaikkien aikojen myydyimmäksi elokuvasarjaksi. The Guardian -lehden mukaan elokuvat ovat keränneet yhteensä jo 3,3 miljardia euroa.


title: Harry Potter

text: Vuonna 2016 sai ensi-iltansa Rowlingin käsikirjoittama spin-off-elokuva "Ihmeotukset ja niiden olinpaikat", joka sijoittuu "Potter"-universumiin 1920-luvulle. Elokuvalle on tekeillä kaksi jatko-osaa, jotka saavat ensi-iltansa vuosina 2018 ja 2020.


title: Harry Potter

text: Harry Potter -tuotemerkki on osoittautunut tuottoisaksi. Markkinoille on ilmaantunut kirjojen ja elokuvien lisäksi erilaisia oheistuotteita, kuten muovisia taikasauvoja tai Harry Potter -figuureja. Myös kirjat ja elokuvat ovat tuottaneet tekijöilleen huomattavan määrän rahaa, sillä pelkästään Harry Potter -kirjoja on myyty maailmanlaajuisesti yli 450 miljoonaa kappaletta ja vuoteen 2013 mennessä niitä oli käännetty 73 eri kielelle. Joidenkin arvioiden mukaan Rowlingista on kirjojensa myötä tullut rikkaampi kuin kuningatar Elisabet II:sta. Hän on Hollywoodin toiseksi rikkain nainen Oprah Winfreyn jälkeen.


title: Harry Potter

text: Rowling oli ensimmäinen romaanikirjailija, jolla oli "New York Timesin" bestsellerlistalla neljän eniten myydyn joukossa kolme teosta 16 viikkoa. Neljännestä ja viidennestä kirjasta oli molemmista otettu siihen mennessä suurimmat kirjojen ensipainokset: "Liekehtivästä pikarista" 4,8 miljoonaa (3,8 miljoonaa USA:han, loput Britanniaan) ja "Feeniksin killasta" 8,5 miljoonaa kappaletta. Esimerkiksi "Liekehtivän pikarin" painosmäärä oli 40 kertaa enemmän kuin mitä bestseller-listoilla yleensä olevista otetaan ja sitä oli varattu etukäteen 5,3 miljoonaa kappaletta. Se oli niin muodoin myös nopeimmin myyty kirja: pari päivää ilmestymisensä jälkeen 3,8 miljoonan kappaleen painoksesta oli myyty kolme miljoonaa kappaletta.


title: Harry Potter

text: Harry Potterista on tullut kansainvälinen menestys ja J. K. Rowlingista kansainvälinen kuuluisuus. Harry Potterin suosiota kuvaamaan käytetään joskus epävirallisesti sanaa "Pottermania".


title: Harry Potter

text: Harry Potter -kirjoja kohtaan on esitetty kritiikkiä etenkin katolisen kirkon suunnalta. Paavi Benedictus XVI on ilmoittanut, ettei pidä Harry Potter -sarjasta ja että Potter-kirjat jäytävät ”"kristityn sielua ennen kuin se on ehtinyt kunnolla kehittyä"”.


title: Harry Potter

text: Kirjailija J. K. Rowling on myös haastettu oikeuteen plagioinnista. Yhdysvaltalainen kirjailija Nancy Stouffer syytti Rowlingia oman kirjansa plagioinnista ja nosti häntä vastaa kanteen Yhdysvalloissa. Oikeus päätti jutun Rowlingin hyväksi. Oikeudenkäynti oli osasyy siihen, että sarjan viides kirja valmistui odotettua myöhemmin.


title: Harry Potter

text: Electronic Arts ja Traveller’s Tales ovat julkaisseet Harry Potter -kirjasarjaan perustuvia videopelejä.


title: Harry Potter

text: Nianticin ja WB Games San Franciscon kehittämä lisätyn todellisuuden mobiilipeli "."


title: Emil Zátopek

text: Emil Zátopek (19. syyskuuta 1922 Kopřivnice – 22. marraskuuta 2000 Praha) oli tšekkoslovakialainen kestävyysjuoksija ja nelinkertainen olympiavoittaja.


title: Emil Zátopek

text: Emil Zátopek syntyi vuonna 1922. Lontoon kesäolympialaisissa 1948 hän voitti 10 000 metrin juoksussa kultaa ajalla 29.56,6 (vaikka juoksi matkaa kilpaa vasta toista kertaa) ja hopeaa 5 000 metrillä belgialaisen Gaston Reiffin jälkeen ajalla 14.17,8.


title: Emil Zátopek

text: Seuraavana vuonna Zátopek rikkoi 10 000 metrin juoksun maailmanennätyksen kahdesti ja rikkoi oman ennätyksen kolmesti seuraavan neljän kauden aikana. Hän myös rikkoi 5 000 metrin ennätyksen 1954, 20 kilometrin ennätyksen kahdesti 1951, tunnin juoksun ennätyksen kahdesti 1951, 25 kilometrin ennätyksen kahdesti vuosina 1952 ja 1955 sekä 30 kilometrin ennätyksen vuonna 1952.


title: Emil Zátopek

text: Suomalaiset oppivat tuntemaan Zátopekin viimeistään hänen voitettuaan kolme kultaa Helsingin olympialaisissa vuonna 1952. Hän otti kultaa 5 000 ja 10 000 metrin juoksuissa ja päätti viime hetkellä ottaa osaa maratonjuoksuun, voittaen siinä kolmannen kultamitalin. Hän teki uudet olympiaennätykset kaikilla kolmella matkalla.


title: Emil Zátopek

text: Zátopek voitti myös 1950 Euroopan mestaruudet 5 000 ja 10 000 metrillä ja uusi 10 000 metrin voittonsa seuraavissa kisoissa. Kaksi viikkoa ennen vuoden 1956 kesäolympialaisia häneltä leikattiin tyrä, mutta silti hän sijoittui maratonilla kuudenneksi. Zátopek lopetti juoksemisen seuraavalla kaudella.


title: Emil Zátopek

text: Zátopek juoksi 1. marraskuuta 1953 Stara Boleslavissa 10 000 metriä aikaan 29.01,6. Hänen kuuden mailin väliaikansa oli 28.09,4. Hän voitti 1. tammikuuta 1954 São Paulon yöjuoksun ja sai 200 kg palkintoja.


title: Emil Zátopek

text: Zátopek tuli erityisen tunnetuksi irvistyksestään juoksun aikana ja usein häntä kutsuttiin lempinimellä ”Tšekkiläinen veturi”. Suomalaisilta Zátopek sai lempinimekseen ”Satupekka”. Myös hänen vaimonsa Dana Zátopková oli huippu-urheilija: hän voitti keihäänheitossa kultaa olympialaisissa 1952 ja hopeaa 1960.


title: Emil Zátopek

text: Kansallissankari Zátopek oli merkittävä hahmo maansa kommunistisessa puolueessa. Hän kuitenkin kannatti puolueen demokraattista siipeä ja Prahan kevään jälkeen hänet erotettiin kaikista merkittävistä tehtävistä ja siirrettiin rangaistukseksi töihin uraanikaivokselle. Zátopek kuoli vuonna 2000 pitkäaikaiseen sairauteen Prahassa 78-vuotiaana. Kuolemansa jälkeen hänelle myönnettiin Pierre de Coubertin -mitali.


title: Kimi ga yo

text: Kimi ga yo () on Japanin kansallislaulu ja yksi maailman lyhyimmistä käytössä olevista kansallislauluista. Laulun sanat perustuvat Heian-kaudella kirjoitettuun waka-runoon ja sen melodia on sävelletty Meiji-kauden loppupuolella. Nykyinen melodia valittiin vuonna 1880 ja se korvasi 11 vuotta aikaisemmin sävelletyn epäsuositun melodian.


title: Kimi ga yo

text: Vaikka "Kimi ga yo" on käytännössä ollut Japanin kansallislaulu jo kauan, sen asema virallistettiin vasta vuonna 1999 kansallislippua ja -laulua käsittelevän lain myötä. Lain hyväksymisen jälkeen laulun esittämisestä julkisten koulujen juhlissa on kiistelty. Yhdessä Japanin kansallislipun kanssa "Kimi ga yo" on joidenkin mielestä Japanilaisen imperialismin ja militarismin symboli.


title: Kimi ga yo

text: Sanaa "kimi" on käytetty perinteisesti Heian-kaudelta lähtien tai jo sitä ennen:


title: Kimi ga yo

text: Esimerkiksi "Genjin tarinan" kertojaa Hikaru Genjiä kutsutaan myös nimillä "Hikaru no kimi" () tai "Hikaru-gimi" ().


title: Kimi ga yo

text: Toisen maailmansodan jälkeen käyttöön otetun Japanin perustuslain mukaan keisarilla ei enää ole konkreettisia valtaoikeuksia, vaan hän toimii valtion ja kansan yhtenäisyyden symbolina. Nykyisessä japanin kielessä sanaa "kimi" käyttävät substantiivina:Vuonna 1999, kun lakia kansallislipusta ja -laulusta laadittiin, sanan "kimi" ja kappaleen nimen virallista määritelmää tiedusteltiin jatkuvasti. Silloinen pääministeri Keizō Obuchi vastasi 29. kesäkuuta 1999 seuraavasti:


title: Kimi ga yo

text: Kappaleen sanat esiintyivät ensimmäisen kerran anonyymin runon muodossa "Kokin-wakashū"-runoantologiassa. Vaikka anonyymit runot eivät olleet tuohon aikaan harvinaisia, ja runon tekijä on saattanut olla tiedossa, nimettömyys voi johtua siitä, että runon laatija oli alemmasta yhteiskuntaluokasta. Runo otettiin myös useisiin muihin antologioihin ja myöhemmin kansa käytti sitä seremonialauluna juhlistamaan tärkeitä tilaisuuksia. Toisin kuin nykyinen kansallislaulu, runo alkoi sanoilla "Wa ga kimi wa" ("sinä, herrani") eikä "Kimi ga yo wa" ("sinun hallintosi"). Sanojen muutos tapahtui Kamakura-kaudella. Sanoitus yhdistettiin eri musiikkityylien melodioihin ja sitä käytettiin saduissa ja muissa tarinoissa.


title: Kimi ga yo

text: Vuonna 1868 Meiji-kauden alussa Japaniin saapunut irlantilainen sotilassoittokunnan johtaja John William Fenton havaitsi, ettei Japanilla ollut kansallislaulua. Fentonin yhtyeen jäsenet pyysivät Satsuma-klaanin upseeria Ōyama Iwaota valitsemaan sopivan sanoituksen. Sanotaan, että nykyinen sanoitus valittiin siksi, että se muistutti Britannian kansallislaulua. Fenton painotti sen tärkeyttä briteille ja piti kansallislaulun löytämistä välttämättömänä Japanin nykyaikaistumiselle. Innostuneet japanilaiset painostivat Fentonia laatimaan runolle melodian alle kolmessa viikossa, ja laulu esitettiin keisarille Tokiossa vuonna 1870. Fentonin opettamalla Japanin ensimmäisellä sotilassoittokunnalla oli vain muutama päivä aikaa harjoitella kappaletta ennen sen esitystä. Tämä oli "Kimi ga yon" ensimmäinen versio, jonka melodia myöhemmin hylättiin, koska sitä ei pidetty tarpeeksi juhlallisena. Fentonin versio kuitenkin esitetään vuosittain Myōkō-jin pyhäkössä Jokohamassa, sillä Fenton työskenteli kaupungissa soittokuntansa kanssa. Myōkō-ji toimii hänen muistomerkkinään.


title: Kimi ga yo

text: Vuonna 1880 Keisarillisen hovin virasto otti käyttöön Yoshiisa Okun ja Akimori Hayashin säveltämän uuden melodian. Säveltäjäksi mainitaan usein Hiromori Hayashi, Akimorin Hayashin isä, joka toimi kaksikon neuvonantajana. Akimori oli myös yksi Fentonin oppilaista. Saksalainen muusikko Franz Eckert antoi melodialle länsimaalaistyylisen harmonian. Tämä on "Kimi ga yon" toinen ja nykyisin käytössä oleva versio. Vuoteen 1893 mennessä "Kimi ga yo" otettiin julkisten koulujen seremonioiden ohjelmistoon silloisen koulutusministeriön tahdosta. "The Japan Timesin" mukaan "Kimi ga yo" esitetään C-duurissa.


title: Kimi ga yo

text: Toisen maailmansodan jälkeen kansallislaulua on kritisoitu, sillä se on liitetty militarismiin ja keisarin palvomiseen jumaluutena, minkä jotkut näkevät demokraattiseen yhteiskuntaan sopimattomana. Japanin kansallislippu on herättänyt samantyyppisiä vastalauseita, ja joskus mielenosoituksia pidetään kumpaakin vastaan. Vuonna 1999 Japani hyväksyi kansallislippua ja -laulua käsittelevän lain, joka teki "Kimi ga yosta" maan kansallislaulun ja Hinomarusta kansallislipun. Kansallislaulun laulamisesta on kiistelty muun muassa kouluissa, joissa opettajia on vaadittu osallistumaan laulun esittämiseen koulujen tapahtumissa, ja tästä kieltäytyneitä opettajia on rangaistu.


title: Kimi ga yo

text: Kansallislippua ja -laulua koskevassa laissa ei määritellä yksityiskohtaista protokollaa, miten kansallislaulua tulisi kunnioittaa sitä esitettäessä. Paikallishallinnot ja yksityiset järjestöt ovat kuitenkin tehneet ehdotuksia tai vaatineet noudattamaan jotakin tiettyä protokollaa. Esimerkiksi Tokion metropolin hallinnon direktiivissä vuodelta 2003 kaikkia opettajia määrätään seisomaan kansallislaulun aikana kaikissa valmistujaisseremonioissa. Seisoessaan opettajien tulee laulaa "Kimi ga yo" ja katsoa kansallislippua. Japanissa oleskelevia yhdysvaltalaisia sotilashenkilöitä vaaditaan säännöissä asettamaan oikea kätensä sydämelleen, kun "Kimi ga yo", "The Star-Spangled Banner" tai mikä tahansa muu kansallislaulu esitetään. Kansallislippua ja -laulua käsittelevä laki ei myöskään kerro, missä ja milloin "Kimi ga yo" tulee laulaa. Se kuitenkin esitetään yleisesti urheilutapahtumissa Japanin alueella tai kansainvälisissä urheilukilpailuissa, joissa Japani kilpailee. Sumopainiotteluissa "Kimi ga yo" soitetaan ennen palkintojenjakoseremoniaa.


title: Zhao Ziyang

text: Zhao Ziyang (yksink.: 赵紫阳, perint.: 趙紫陽, pinyin: Zhào Zǐyáng, 17. lokakuuta 1919 – 17. tammikuuta 2005) oli yksi Kiinan kansantasavallan johtajista. Hän toimi kansantasavallan pääministerinä vuosina 1980–1987 ja kommunistipuolueen pääsihteerinä vuosina 1987–1989.


title: Zhao Ziyang

text: Zhao syntyi varakkaaseen maanomistajan perheeseen Henanin provinssissa. Hän liittyi kommunistien nuorisoliittoon vuonna 1932 ja työskenteli kommunistipuolueen virkailijana Kiinan-Japanin sodan aikana (1937–1945). Guangdongissa hän sai nimeä puolueen sisällä vuonna 1951 ja esitteli useita maataloudellisia uudistuksia. 1960-luvulla hän oli jo Guangdongin provinssin puoluesihteeri.


title: Zhao Ziyang

text: Kulttuurivallankumouksen aikana Zhao poistettiin Guangdongin puoluejohtajan virastaan, koska hän kannatti Liu Shaoqin uudistuksia. Hänet marssitettiin Kantonin läpi aasinhattu päässään ja vuonna 1971 Zhao määrättiin työskentelemään Sisä-Mongoliaan.


title: Zhao Ziyang

text: Vuonna 1973 Zhou Enlai palautti Zhaon kunnian ja vuonna 1975 lähetti hänet Kiinan suurimpaan provinssiin, Sichuanniin ensimmäiseksi puoluesihteeriksi. Täällä hän teki maatalouteen radikaaleja ja onnistuneita markkinasuuntautuneita uudistuksia, jotka johtivat nopeaan tuotannon lisääntymiseen. Hänestä tuli kommunistipuolueen keskuskomitean jäsen vuonna 1973. Deng Xiaoping asetti hänet Politbyroon varajäseneksi vuonna 1977 ja täysivaltaiseksi jäseneksi vuonna 1979. Hän liittyi kommunistipuolueen politbyroovaliokuntaan vuonna 1982.


title: Zhao Ziyang

text: Kuuden kuukauden varapääministeriyden jälkeen hänet nimitettiin pääministeriksi vuonna 1980 ja tämän lisäksi kommunistipuolueen pääsihteeriksi tammikuussa 1987.


title: Zhao Ziyang

text: Puolueen pääsihteeriksi nimittämisen jälkeen hän kannatti talousuudistuksia ja avointa ulkomaanpolitiikkaa toistuvasti. Hänen talousuudistuksiaan kritisoitiin inflaation aiheuttamisesta. Li Peng seurasi Zhaoa pääministeriksi vuonna 1987.


title: Zhao Ziyang

text: Tiananmenin aukion tapahtumat vuonna 1989 sinetöivät hänen kohtalonsa ja tekivät mahdottomaksi minkäänlaisen liikkeen kohti demokraattisuutta. Kun Kiinan kommunistijohtajat Deng Xiaoping, Yang Shangkun, Li Peng ja Hu Qili viimeistelivät suunnitelmiaan poikkeustilan julistamisesta ja Tiananmenin aukion protestien murskaamisesta, Zhao, silloinen kommunistipuolueen pääsihteeri, marssi opiskelijoiden sekaan ja puhui heille ja pyysi heitä lopettamaan ennen kuin oli liian myöhäistä


title: Zhao Ziyang

text: Tapahtumia seuranneessa valtataistelussa Zhaolta poistettiin kaikki hänen virka-asemansa. Zhaon motiiveja tekoonsa ei vieläkään tiedetä. Joidenkin mielestä hän meni aukiolle toivoen sovinnollisen eleen antavan hänelle vaikutusvaltaa kovan linjan miehiä vastaan, kuten pääministeriä Li Pengiä. Zhao oli opiskelijaliikkeen kasvaessa edustanut huomattavasti maltillisempaa linjaa suhteessa liikkeeseen kuin puolueen vanhoilliset. Osittain hänen valtiovierailunsa Pohjois-Koreaan oli jättänyt aloitteen vanhoillisten käsiin. Verilöylyn jälkeen Zhao määrättiin kotiarestiin, jonka jälkeen hän oli tiukan valvonnan alla. Hän kuitenkin sai esimerkiksi pelata golfia kaupungin kentillä, joten arestin olosuhteet lienee olleet kohtuulliset. Virallisesti häntä ei tuomittu, koska tällöin olisi jouduttu kyseenalaistamaan myös hänen talouspoliittiset saavutuksensa, joita Deng Xiaoping piti hyvinä.


title: Zhao Ziyang

text: Zhao kutsui poliittista uudistusta "suurimmaksi sosialismia koettelevaksi kokeeksi". Hän uskoi, että taloudellinen kehitys oli epäsuorasti yhteydessä demokratisoitumiseen. Niinkin aikaisin kuin vuonna 1986 Zhaosta tuli ensimmäinen korkea-arvoinen kiinalainen johtaja, joka kuulutti muutoksen perään, tarjoten mahdollisuutta vaaliehdokkuudelle kylätasolta jopa keskuskomitean jäsenyyteen asti. Hänen talouspoliittiset linjauksensa olivat aikaan ja paikkaan nähden myös uudistusmielisiä. Hän laati "alustavan edistysvaiheteorian" kehityssuunnaksi sosialistisen järjestelmän muuttamiselle, joka loi pohjan Kiinan nykyiselle kehitykselle.


title: Zhao Ziyang

text: 1980-luvulla Zhao leimattiin monien silmissä marxismin revisionistiksi. Hän kannatti valtion läpikuultavuutta ja kansallista dialogia, joka sisälsi tavallisia kansalaisia päätöksentekovaiheessa; tämä teki hänestä suositun kansan keskuudessa. Sichuanissa, jossa Zhao toimeenpani taloudellisia rakenteenmuutoksia 1970-luvulla, hänestä oli sanonta: "yao chi liang, Zhao Ziyang". Tämä sanaleikki hänen nimestään tarkoittaa vapaasti käännettynä "jos haluat syödäksesi, etsi Ziyang käsiisi."


title: Zhao Ziyang

text: Syrjäyttämisensä jälkeen Zhao eli 15 vuotta kotiarestissa. Vuoden 2004 helmikuussa hän sairastui keuhkokuumeeseen, joka johti vakavaan keuhkojen vajaatoimintaan. 6. huhtikuuta, mahdollisten Zhaon kuolemaa seuraavien järjestyshäiriöiden estämiseksi valtion turvallisuusjoukot määrättiin hälytystilaan. 15. tammikuuta 2005 uutislähteet raportoivat Zhaon vaipuneen koomaan ja hän kuoli kahta päivää myöhemmin pekingiläisessä sairaalassa.


title: Zhao Ziyang

text: Zhaon muistelmat ilmestyivät jälkikäteen vuonna 2009 kiinaksi ja englanniksi nimellä "Prisoner of the State: The secret Journal of Zhao Ziyang". Hän saneli ne alun perin ääninauhoille.


title: Elämänsanalaisuus

text: Elämänsanalaisuus on vanhoillislestadiolaisuudesta irronnut kristillinen uskonsuunta. Nimitys on peräisin suuntauksen julkaisemasta "Elämän sana" -lehdestä. Ryhmää kutsutaan myös pappissuuntaukseksi. Elämänsanalaisilla oli Suomessa aikoinaan oma yhdistys nimeltä Laestadius-seura, joskin se lakkautettiin 2000-luvulla vähentyneen toiminnan takia. Ruotsin elämänsanalaisilla eli "norbergilaisilla" on yhdistys nimeltä Kristna Fridsförbundet (SKF), jonka perustivat vuonna 1953 ne ruotsalaiset vanhoillislestadiolaiset, jotka olivat tyytymättömiä leskisläisten haltuun joutuneeseen "Laestadianska Missionsstyrelseen". Elämänsanalaisuus sai kannatusta Ruotsissa, Norjassa, Unkarissa ja Suomessa. "Elämän sana" -lehden painos oli parhaimmillaan noin 2 200.


title: Elämänsanalaisuus

text: Vuonna 2012 elämänsanalaisten määräksi arvioitiin 300 henkilöä koko maailmassa, joten se oli kymmenenneksi suurin lestadiolaisryhmä maailmassa, ja määrä oli säilynyt vuoden 2001 jälkeen samana. Elämänsanalaisuuteen meni myös Norjan "rauhanyhdistys" eli Norske Kristne Fredsforening Norjan vanhoillislestadiolaisuuden hajaannuksessa vuonna 1960-1961. Norjassa vain joitakin harvoja jäi hajaannuksen jälkeen samaan uskonymmärrykseen Suomen Rauhanyhdistysten keskusyhdistyksen eli SRK:n kanssa. Norjan elämänsanalaisten pääpaikka on ollut perinteisesti Evenesissä.


title: Elämänsanalaisuus

text: Elämänsanalaisuuden perustajina ja alkuvaiheen johtajina voidaan pitää Suomessa Leonard Pietari Tapanista, ja Ruotsissa SKF:n silloista puheenjohtajaa Paul Norbergia. Ruotsissa norbergilaisuus (SKF) erkani Ruotsin vanhoillislestadiolaisuudesta oikeastaan jo 1957-1959, ja siihen kuuluneet liittyivät vuonna 1960 elämänsanalaisuuteen, joka erkani vanhoillislestadiolaisuudesta Suomessa vuonna 1960. SKF:n ja Suomen vanhoillislestadiolaisten välit katkesivat lopullisesti tammikuussa 1961.


title: Elämänsanalaisuus

text: Vanhoillislestadiolaisuuden sisällä oli erimielisyyksiä opillisista kysymyksistä 1960-luvun vaihteessa. Oppierimielisyydet koskivat erityisesti tunnustuskirjojen oppikohtien tulkintaa, pakanalähetystä ja seurakuntaoppia. Erimielisyydet johtivat muutosta haluavien, varsinkin monien pappien, eroon vanhoillislestadiolaisuudesta. Liikkeeseen liittyi 2/3 vanhoillislestadiolaisuuden papeista, kymmenen pientä rauhanyhdistystä ja joitakin maallikkosaarnaajia.


title: Elämänsanalaisuus

text: Vuoden 1957 Kuopion suviseurojen puhujien ja seurakuntavanhinten kokouksen aiheena oli kaste. Kokouksessa pidettiin kaksi alustusta ja alustajina toimivat tuomiorovasti L. P. Tapaninen ja saarnaaja Toivo Leppänen. Alustajat päätyivät vastakkaisiin opillisiin näkemyksiin. Toisen puolen mukaan lapsi saa uskon vasta kasteessa ja toisen mukaan vanhoillislestadiolaisuudessa on aina opetettu lapsen olevan autuas jo ennen kastetta. Aiheesta keskusteltiin pitkään. Vanhoillislestadiolaiset asettivat sakramenttikomitean. Komiteassa mukana ollut Pekka Lappalainen ei yhtynyt komitean esitykseen.


title: Elämänsanalaisuus

text: SRK:n vuosikokouksessa Kuusamossa vuonna 1961 erotettiin tai jätettiin valitsematta johtokuntaan oppositiossa olleet jäsenet. Johtokuntaan valittiin uudet jäsenet pappisseuraan menneiden tilalle.


title: Elämänsanalaisuus

text: 1960 ja 1970 -luvuilla elämänsanalaiset kokoontuivat kesäisin Ylitornion kristilliselle kansanopistolle, jonka rehtorina toimi Lauri Impiö ja jonka perustamiseen L. P. Tapaninen oli vaikuttanut toimiessaan Ylitornion kirkkoherrana. Ylitornion kristillisen opiston johtokunnan puheenjohtajana toimi Hannes Leinonen.


title: Elämänsanalaisuus

text: Elämänsanalaisuuden joukosta on tullut kolme piispaa: L. P. Tapaninen, Hannes Leinonen ja Yrjö Massa. Helsingissä olevan Lestadiolaisten ylioppilaskodin taustalla vaikuttaa elämänsanalaisuus. Osa Unkarin vanhoillislestadiolaisista siirtyi hajaannuksessa elämänsanalaisuuteen.


title: Walt Disney

text: Walter Elias ”Walt” Disney (5. joulukuuta 1901 Chicago, Illinois – 15. joulukuuta 1966 Burbank, Kalifornia) oli yhdysvaltalainen elokuvatuottaja, animaattori, ohjaaja, käsikirjoittaja ja ääninäyttelijä, sekä The Walt Disney Company -viihdeteollisuusyhtiön perustaja. Hänen vaikutuksensa viihdekulttuuriin on ollut monipuolinen ja huomattavan suuri. Disney muun muassa uudisti animaatioelokuvan, vaikutti luontodokumentin syntyyn ja perusti Disneyland-huvipuiston. Disneylle myönnettiin yhteensä 26 henkilökohtaista Oscar-palkintoa, mikä on enemmän kuin kenellekään toiselle henkilölle.


title: Walt Disney

text: Walter Elias Disney syntyi Elias ja Flora Disneyn perheeseen Chicagossa 5. joulukuuta 1901. Perhe muutti maatilalle Marcelineen Missourin osavaltioon 1905 Waltin ollessa nelivuotias. Waltilla oli neljä sisarusta: isoveljet Herbert, Raymond ja Roy sekä pikkusisko Ruth. Suvun nimi Disney tulee 1000-luvulla normandialaisesta Isignyn kylästä Englantiin purjehtineelta Robert d’Isignyltä, jonka sukunimi englantilaistettiin Disneyksi.


title: Walt Disney

text: Walt vietti Marcelinessa onnellisen lapsuuden. Hän kertoi myöhemmin muistavansa paikan ehkä elävämmin kuin yhdenkään toisen paikan koko elämässään. Kotieläimiä ja villieläimiä vilisevässä kasvuympäristössään Waltille syntyi eläimiä kohtaan tunneside, joka ei koskaan katkennut. Pikkukaupungin idyllisyys jätti Waltiin myös vaikutuksen, joka näkyi tutkijoiden mukaan myöhemmin hänen elokuvissaan ja Disneylandin Pääkadussa. Walt kävi tuona aikana ensimmäisen kerran sirkuksessa ja näki ensimmäisen elokuvansa. Hän tapasi myös sirkusjohtaja Buffalo Billin. Waltin lapsuuden esikuva oli hänen lapsenmielinen Ed-setänsä. Innostuksen piirtämiseen Walt sai Maggie-tädiltään, joka antoi pojalle lahjaksi lehtiön ja lyijykyniä.


title: Walt Disney

text: Vuonna 1909 isä Elias Disney sairastui ensin lavantautiin ja sen jälkeen keuhkokuumeeseen. Maatila jäi hänen poikansa Royn vastuulle, sillä kaksi vanhinta veljeä olivat jo karanneet kotoa. Maatilan hoito osoittautui kuitenkin liian haastavaksi tehtäväksi kuusitoistavuotiaalle Roylle, joten perhe joutui myymään maatilan ja muuttamaan vuokrataloon koulujen loppumiseen asti. Vanhan kotitalon ulkoseiniä jäivät koristamaan Waltin aikoinaan tervalla tekemät piirrokset. Koulujen päätyttyä keväällä 1911 perhe muutti Kansas Cityyn.


title: Walt Disney

text: Kansas Cityssä Walt työskenteli aamut ja illat lehdenjakajana isänsä alaisena kuuden vuoden ajan pelkällä ruokapalkalla. Koulussa Walt oli keskinkertainen oppilas, mikä saattoi johtua hänen raskaasta työstään. Roy karkasi kotoa vuonna 1912, mikä lisäsi Waltin vastuuta, sillä hän oli nyt perheen vanhin lapsi.


title: Walt Disney

text: Jo kouluaikoinaan Kansas Cityssä Walt osoitti suurta kiinnostusta piirtämiseen. Hän jäljenteli isänsä lehdistä löytämiään piirroksia ja teki parturiliikkeen omistajan pyynnöstä karikatyyrejä asiakkaista. Hän kiinnostui myös varietee-teatterista ja esiintyi ystävänsä kanssa teatterin amatööri-illassa.


title: Walt Disney

text: Vuonna 1917 Walt muutti vanhempiensa kanssa Chicagoon aloittaakseen lukion. Hänestä tuli lukion lehden valokuvaaja ja pilapiirtäjä, ja hän sai piirroksiaan näin ensimmäistä kertaa julkisuuteen. Lukion käynnin ja työnteon ohella hän opiskeli Chicagon taideinstituutissa piirustustekniikkaa, anatomiaa ja pilapiirtämistä kolmena iltana viikossa.


title: Walt Disney

text: Walt halusi osallistua ensimmäiseen maailmansotaan seuratakseen laivastoon liittyneen veljensä Royn jalanjälkiä, mutta hän oli alaikäinen. Hän pääsi kuitenkin vuonna 1918 väärennetyillä papereilla Amerikan Punaisen Ristin palvelukseen, ja hän keskeytti lukion ja toimi vuoden ajan ambulanssin- ja autonkuljettajana Ranskassa, missä hän jatkoi piirtely- ja maalaamisharrastustaan ajankuluna ja toveriensa huvittamiseksi.


title: Walt Disney

text: Palattuaan Yhdysvaltoihin vuonna 1919 Disney ei enää mennyt takaisin kouluun, vaan päätti ryhtyä taiteilijaksi. Hän muutti Kansas Cityyn ja etsi turhaan töitä lehdistä poliittisena pilapiirtäjänä. Hän sai lopulta töitä Pesmen–Rubin Art Studiolta, jossa hän sai piirtää mainosluonnoksia, kansikuvia ja logoja. Studiolla Disney tapasi tekstaajana ja ruiskuvärittäjänä työskennelleen Ubbe Iwwerksin (myöhemmin Ub Iwerks), josta tuli hänen ystävänsä. Heidän työsuhteensa päätyttyä studiolla he perustivat yhteisen yrityksen Iwerks–Disney Commercial Artists, jossa Disney toimi pilapiirtäjänä ja myyntimiehenä, ja Iwerks hoiti tarkan piirustuksen ja tekstauksen. Yritys tuotti aluksi hyvin, mutta ystävysten saatua vakituisen työpaikan Kansas City Film Ad -yhtiössä Iwerks–Disneyn liiketoiminta lakkasi. Yrityksen menetyksen johdosta Disney ei kyennyt maksamaan vuokraa. Oletettavasti hän selviytyi taloudellisesta ahdingostaan syömällä koiranruokaa.


title: Walt Disney

text: Film Adissa Disney sai ensi kertaa tilaisuuden opetella elävien kuvien tekemistä. Hän alkoi oma-aloitteisesti kehittää yhtiön animointitekniikoita ja lisäili omia vitsejään tarinoihin. Hän esiintyi myös yhtiön näytellyissä mainosfilmeissä. Iltaisin Disney teki kotinsa autotallissa lyhyitä elokuva-animaatioita, joita hän myi teatteriyhtiöihin ohjelmiston täytteeksi. Vuonna 1922 Disney lähti Film Adista ja perusti uuden studion nimeltään Laugh-O-Gram Films, johon hän sai sijoittajilta 15 000 dollaria. Yhtiössä työskenteli Disneyn ja Iwerksin lisäksi viisi nuorta animaattoria ja neljä muuta työntekijää. Studio teki lyhyitä satuanimaatioita, mutta ei saanut niistä maksua, sillä elokuvien tilaaja ehti mennä konkurssiin. Yhtiö ehti aloittaa oikeiden näyttelijöiden ja animaation sekoituksena "Liisa Ihmemaassa" -sadusta tehtyä versiota "Alice’s Wonderland" ennen kuin joutui vararikkoon 1923.


title: Walt Disney

text: Yhtiönsä vararikon jälkeen Disney myi elokuvakameransa ja aikoi jättää koko piirrettyjen elokuvien maailman. Hän halusi elokuvaohjaajaksi ja muutti Hollywoodiin Kaliforniaan vuonna 1923. Hollywoodissa hän asui setänsä Robertin luona ja kierteli elokuvastudioilla seuraamassa elokuvien tekoa, mutta ei saanut töitä ohjaajana. Disney kasvatti kuuluisat viiksensä vuonna 1926, sillä hän uskoi aikuisemman ulkonäön olevan hyödyksi elokuvabisneksen sopimusneuvotteluissa.